Budaya Damai: Malaysia Diiktiraf Contoh Terbaik

PUTRAJAYA – Malaysia diiktiraf sebagai contoh terbaik di dunia dalam mempromosikan budaya hidup damai dalam kalangan masyarakat pelbagai kaum dan agama, kata Menteri Luar Negeri, Datuk Seri Dr Zambry Abd Kadir.

Zambry yang kini dalam lawatan rasmi ke Arab Saudi sehingga 23 Feb berkata, perkara itu dikongsikan bersama beliau oleh Setiausaha Agung, Liga Muslim Sedunia (Rabitah al-Alam al-Islami), Sheikh Dr. Mohammed al-Issa dalam satu pertemuan yang diadakan pada hari pertama lawatannya ke negara itu, pada Ahad.

Dalam pertemuan itu, kedua-dua pemimpin bertukar pandangan mengenai isu semasa yang melibatkan umat Islam di seluruh pelusuk dunia terutama berkaitan kebangkitan sentimen anti-Islam di sesetengah tempat sejak kebelakangan ini, kata Zambry.

“Beliau (Dr Issa) juga menganggap Malaysia sebagai negara contoh dalam mewujudkan persefahaman antara peradaban.”

“Kami senada bahawa isu Islamofobia harus diatasi secara bersama dengan menggunakan pendekatan secara dialog, komunikasi yang baik serta prinsip hidup kebersamaan (co-existence).”

“Langkah-langkah yang lebih bijaksana dan berhikmah akan dilakukan melalui persidangan dan dialog secara berterusan,” katanya dalam satu kenyataan.

Zambry berkata, pendekatan Islam yang moderat, saling menghormati dan ta’ayush (co-existence) akan diusahakan untuk berhadapan dengan gerakan Islamofobia ini.

Malaysia dan Rabitah akan bekerjasama membetulkan fahaman ekstremisme dan keganasan yang banyak merosakkan imej dan menghancurkan negara-negara Islam melalui usaha bersama mempromosikan Islam yang sederhana, toleran dan damai, katanya.

Sementara itu, beliau turut mengadakan pertemuan dengan Setiausaha Agung OIC, Hissein Brahim Taha.

Kedua-dua pihak berpandangan, negara-negara anggota perlu berusaha untuk membantu pembinaan semula dan rekonstruksi negara-negara umat Islam yang pernah menghadapi peperangan seperti Afghanistan, Iraq, Syria dan Libya.

“Amerika dan Eropah serta lain-lain kuasa besar perlu berusaha bersama dengan OIC untuk pembinaan semula negara terbabit melalui bantuan kemanusiaan tanpa menggunakan dasar sekatan (sanction).”

“Namun dalam konteks Afghanistan, Malaysia bertegas dasar diskriminasi terhadap pendidikan wanita hendaklah segera dihapuskan,” kata Zambry.

Zambry dan Taha turut membincangkan tentang kedudukan pelarian Rohingya dengan kedua-dua pihak menekankan peri pentingnya isu ini diselesaikan secara kerjasama antara ASEAN, Pertubuhan Bangsa-Bangsa Bersatu (PBB) dan negara-negara berkepentingan.

“Kami juga bersetuju mengenai isu Palestin untuk terus diperjuangkan. Secara kolektif, kita mengutuk dasar aparteid Israel yang terus-menerus menekan rakyat Palestin,” katanya.

Dalam pertemuan itu, Taha mengalu-alukan pelantikan Datuk Seri Anwar Ibrahim sebagai Perdana Menteri Malaysia ke-10 yang disifatkan akan membantu mengukuhkan peranan OIC dalam kalangan negara anggota.

Malaysia turut menyarankan agar pendekatan rekonstruksi sosioekonomi negara-negara miskin dan pascaperang melalui ekonomi dan sistem kewangan Islam dapat dilaksanakan termasuk menggunakan institusi zakat dan waqaf untuk membantu pembangunan semula negara-negara terbabit, katanya.

“Pengalaman Malaysia dalam sistem kewangan Islam dan mikrokredit dapat menyumbang kepada usaha untuk mobilisasi sosial selain mempertingkatkan keupayaan ekonomi mereka dalam tempoh pascaperang.”

“Pihak OIC bersetuju untuk Malaysia menerajui usaha-usaha ini,” kata Zambry.

OIC juga mencadangkan agar sebuah kertas dasar dikemukakan oleh Malaysia untuk diketengahkan dalam mesyuarat bersama Menteri-menteri Luar Negeri OIC pada masa akan datang.

Zambry menegaskan bahawa sokongan OIC adalah sangat penting bagi mencari penyelesaian yang holistik dan mampan untuk kemakmuran sejagat negara-negara Islam.

Sumber: Bernama
Foto: FB Zambry Abd Kadir

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pertemuan perkukuh hubungan IKRAM-WADAH

Pertemuan ini adalah dalam rangka mengukuhkan hubungan IKRAM-WADAH-ABIM, bertukar pandangan tentang perkembangan semasa dalam negara serta membincangkan kerjasama strategik bagi mengembangkan dakwah di Malaysia.

IKRAM diwakili oleh Presiden, Dr Hj Mohd Parid Sheikh Ahmad manakala WADAH diwakili oleh Ahmad Azam Ab Rahman selaku Presiden.

Turut hadir mewakili IKRAM dalam pertemuan itu adalah Timbalan Presiden Prof Madya Hj Badlishah Sham Baharin, Setiausaha Agung Hj Mahdzir Md Isa serta beberapa orang Ahli Jawatankuasa Pusat.

Turut hadir mewakili  WADAH pula adalah Timbalan Presiden Ab Halim Ismail, Naib Presiden Abdul Khudus Mohd Naaim dan Naharuddin Abdullah serta Setiausaha Agung Mohd Halimi Abdul Hamid.

IKRAM amat mengalu-alukan jalinan kerjasama seperti ini demi bersama-sama membangunkan Malaysia menjadi Negara Rahmah.


Lanjutan PKPP: Realiti yang dihadapi rakyat

Keputusan yang diumumkan Perdana Menteri, Tan Sri Muhyiddin Yassin menerusi perutusan khas yang disiarkan secara langsung di stesen televisyen pada 28 Julai lalu memberi impak yang positif juga sebaliknya kepada rakyat.

Seorang peniaga, Norazila Rusman yang menjual pakaian dan barangan wanita di pasar-pasar malam sekitar Mantin, Negeri Sembilan berkata, PKPP yang diteruskan ini sangat memberi kesan kepada diri mereka sekeluarga.

“Apa tidaknya, kami tidak boleh berniaga seperti biasa. Contohnya ada pasar pagi yang mengadakan sistem giliran. Selain itu, pasar pun kurang pengunjung. Tidak seperti sebelum PKP, sangat ramai apabila tibanya hujung bulan.”

Menurutnya, situasi yang terjadi ini memang menguji kehidupan keluarganya kerana sumber pendapatan mereka terjejas.

“Ya bukan mudah. Namun kami tahu virus ini tetap bahaya. Moga ia segera berlalu dari negara kita,” ujarnya.

Ternyata situasi yang terjadi ini tidak dapat dielakkan sesiapa pun. Betapa pentingnya mengikut Prosedur Operasi Standard (SOP) dalam keadaan negara dan dunia mengalami pandemik ini.

Pelbagai komentar dan pandangan melalui laman muka buku dan situasinya tidak lari jauh dengan pandangan masyarakat yang ditemui. Jika tidak positif, tentu negatif.

Lain pula pandangan En Fendy Zaini yang menzahirkan pendapatnya agar norma baharu diteruskan.

“Kita boleh lalui kehidupan harian seperti biasa dengan keadaan norma baharu serta mematuhi SOP yang disarankan iaitu jaga jarak fizikal, pakai pelitup muka dan sering membasuh tangan, bukannya PM umumkan PKP,” balasnya sambil tersenyum.

Dalam pada itu, seorang yang menggunakan nama Purnama Merindu di Facebooknya berkata, jangan kata PKP, tempat kerjanya sampai sekarang masih belum buka lagi.

“Nak cari kerja bukan senang. Poket dah makin menipis,” balasnya sambil meletakkan emoticon menangis.

Bukan mudah melihat situasi yang dihadapi rakyat ketika ini. Namun, hal itu perlu didepani dengan sewajarnya agar ia tidak mendatangkan stres atau menjadi bebanan yang besar kepada masyarakat.

Kata Cahaya Perhiasan pula di Facebooknya, peraturan (SOP) ini dibuat untuk mencegah penyebaran virus ini.

“Tentulah perkara ini telah diteliti oleh kerajaan. Moga segala ini cepat berakhirnya daripada apa yang disasarkan.”

Bagi menangani kes COVID di negara ini, ia perlu kerjasama daripada semua pihak, bukan di bahu pihak kerajaan atau Kementerian Kesihatan Malaysia (KKM) sahaja.

Menguatkuasakan undang-undang adalah salah satu jalan menyedarkan rakyat bahawa segala arahan dan SOP COVID-19 perlu dipatuhi bagi memutuskan jangkitan pandemik ini.

Namun, tetap ada segelintir masyarakat merasa gusar dengan lanjutan PKPP ini. Oleh itu, kerajaan perlu memikirkan nasib rakyat yang terjejas pekerjaannya dan yang mengalami tekanan dengan kos sara hidup yang diperlukan tetapi kewangan yang ada juga sudah hampir habis.

Bagi mereka yang bekerja seperti biasa dan tidak melalui situasi yang menyesakkan, mungkin boleh merasa selesa dengan apa pun yang dikuatkuasakan kerajaan, namun tidak bagi yang merasakan itu satu keadaan yang sangat menyukarkan.

Berlainan bagi Izman yang berkongsi pengalamannya mengenai PKP. Menurutnya, bermula pertengahan PKP lalu, beliau dan keluarga mendapat permintaan pesanan makanan yang tinggi.

“Saya dan isteri membuat suka-suka sahaja pada mulanya. Tak sangka tempahan setiap hari meningkat. Maka, kami teruskanlah sehingga kini. Alhamdulillah, ia menjadi sumber pendapatan kami sekeluarga,” ujarnya yang menjual makanan seperti nasi ayam, kuih muih dan kek.

Beliau baru saja memulakan perniagaan tersebut dengan membuat hebahan menerusi Facebook dan medium sosial lain dan menghantar pesanan setiap petang setelah diberhentikan kerja pada April lalu.

“Memang pada awalnya tidak mudah. Kita kena cuba jugalah untuk teruskan kehidupan ini. Memang ada cabarannya, apalagi apabila hujan. Tapi kami kena teruskanlah.”

Dengan keadaan yang melanda dunia ini, ada yang telah selesa dengan situasi norma baharu yang dijalani apabila kerajaan mengumumkan PKP pada 18 Mac lalu, duduk dan bekerja di rumah tanpa boleh melakukan pergerakan yang bebas.

Sebagaimana kata PM bahawa rakyat Malaysia semakin kreatif semasa PKP, begitulah yang dapat disaksikan pada satu sisi yang lain.

Pelbagai ‘agenda’ dibuat seisi keluarga yang mana sebelum ini ia tidak dapat dilakukan bersama. Tetapi kerana PKP, ia boleh dilakukan antaranya solat jemaah, tadarus, berkebun di sekitar rumah, membaca, memasak dan makan bersama keluarga.

Jika situasi itu tidak terjadi, realitinya ibu bapa masing-masing sibuk bekerja setiap hari, keluar pagi dan pulang malam. Apabila tiba di rumah, anak-anak sudah lena dan diri mereka sudah penat, maka masa yang ada itu adalah sangat terhad.

Berikutan PKP yang dilaksanakan, ia memberikan kesan yang sangat mendalam kepada ibu bapa mahupun anak-anak .

Melihat komentar yang diberikan Zaki Muhammad, beliau menzahirkan pandangan agar moratorium dilanjutkan sehingga 31 Disember secara automatik. Namun, ia tidak semudah yang dikatakan itu.

Pihak kerajaan hanya memberikan kelonggaran kepada mereka yang memohon sahaja. Mereka  yang layak memohon lanjutan moratorium boleh berbuat demikian dengan menghubungi bank masing-masing mulai 7 Ogos lalu.

Menurut Muhyiddin, langkah ini dijangka akan memanfaatkan tiga juta individu dan perusahaan kecil dan sederhana (PKS).

“Sekiranya lebih ramai memerlukan bantuan, institusi perbankan telah memberikan komitmen untuk mempertimbangkan bantuan yang sewajarnya,” kata beliau.

Keutamaan pemberian lanjutan moratorium dan bantuan bank bersasar itu akan diberi kepada individu kehilangan pekerjaan dan mereka yang terjejas pendapatan akibat pandemik berkenaan.

Oleh yang demikian, lanjutan PKPP sehingga 31 Disember adalah langkah yang rasional demi kemaslahatan rakyat. Tambahan pula, kes-kes positif COVID-19 semakin meningkat dengan kewujudan beberapa kluster baharu di Kedah dan Sabah.

Perkembangan ini perlu dipandang serius dengan pelbagai langkah efektif agar pandemik yang dialami di seluruh dunia ini mampu ditangani sebaik-baiknya.

Kita sebagai rakyat Malaysia, teruskan mengikut arahan dan SOP yang telah ditetapkan kerajaan dan berdoalah kepada Allah SWT agar diberikan kesihatan dan keselamatan, serta doakan agar COVID-19 ini segera terhapus dan kita semua dapat menjalani kehidupan seperti sebelumnya, insya-Allah.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Peletakan jawatan Datin Paduka Che Asmah sebagai Ahli JKP IKRAM

Jawatankuasa Pusat (JKP) IKRAM telah meluluskan peletakan jawatan Datin Paduka Che Asmah Ibrahim dan telah disahkan oleh Dewan Perwakilan Nasional (DPN) berdasarkan peruntukan Fasal 18.3 Perlembagaan IKRAM.

IKRAM menghormati keputusan Datin Paduka Che Asmah Ibrahim untuk melepaskan jawatannya dalam IKRAM dan terlibat aktif dalam medan lain.

Sebagai salah seorang Naib Presiden dalam IKRAM, beliau telah menunjukkan kegigihan dan kesungguhan yang amat tinggi dalam mempelopori usaha-usaha IKRAM khususnya dalam membangunkan institusi-institusi di bawah seliaan IKRAM dalam memastikan tadbir urus yang baik.

IKRAM percaya dengan latar belakang, pengalaman dan kredibiliti yang dimilikinya, beliau boleh berjaya dalam apa juga medan yang bakal diceburi.

IKRAM mengucapkan setinggi-tinggi penghargaan dan terima kasih kepada beliau atas sumbangan yang amat besar kepada IKRAM khasnya dan masyarakat amnya.

Semoga beliau dapat terus menyumbang kepada pembinaan negara bangsa Malaysia dalam medan yang diceburinya.

IKRAM berdoa agar Allah SWT sentiasa memberi petunjuk dan hidayah-Nya dalam setiap urusan beliau. Selamat maju jaya.

Ustaz Dr Mohd Parid Sheikh Ahmad
Presiden
Pertubuhan IKRAM Malaysia


IKRAM rahmah, bukan liberal

Menurut beliau yang baru dilantik sebagai Timbalan Presiden IKRAM bagi sesi 2018-2020, tohmahan tersebut diberikan kerana ada pihak-pihak yang melihat IKRAM seolah-olah tidak mengangkat agenda Islam ataupun Melayu.

Membetulkan tanggapan tersebut, beliau menegaskan seseorang penganut beragama Islam seharusnya memberi ruang kepada semua masyarakat untuk memberi sumbangan.

“Mereka (pengkritik) mungkin melihat IKRAM seolah-olah ingin merendahkan martabat Islam ataupun Melayu dan ini tidak benar”.

“Islam ini sebenarnya rahmah, memberi ruang kepada semua orang untuk mereka memberi sumbangan kepada pembangunan negara.”

Badlishah menambah, perbuatan ini dicontohi daripada kepimpinan Rasulullah SAW ketika di Madinah dalam membangunkan negara.

“Kita mahu bawa semangat yang sama. Semangat masyarakat berganding bahu dan dalam masa yang sama mempertahankan negara daripada musuh luar,” katanya dalam sesi wawancara bersama wartawan IKRAMedia.

Sebagai mantan Pengerusi Jawatankuasa Madani IKRAM dan berpengalaman dalam menjalin kerjasama dengan masyarakat pelbagai kaum, beliau melihat IKRAM kini mempunyai reputasi yang baik di mata masyarakat.

“Saya agak teruja apabila kita dapat bekerjasama dengan NGO bukan Islam untuk membawa masyarakat ke arah perpaduan, keharmonian dan integrasi nasional.”

“Mereka melihat mesej yang dibawa oleh IKRAM yang berbentuk inklusif, dan mahu bersama sebagai rakan kongsi dalam pembangunan negara. Dan ini mesej yang baik.”

“Bukan mudah mahu bekerjasama dengan mereka yang lain agama dan kaum untuk mencapai persefahaman bersama,” tambahnya.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Teruskan Komitmen Memacu Perubahan

“Wahai orang-orang yang beriman! Bertakwalah kepada Allah (dengan mengerjakan suruhan-Nya dan meninggalkan larangan-Nya); dan hendaklah tiap-tiap diri melihat dan memerhatikan apa yang ia telah sediakan (daripada amal-amalnya) untuk hari esok (hari akhirat). Dan (sekali lagi diingatkan): Bertakwalah kepada Allah, sesungguhnya Allah Amat Meliputi Pengetahuan-Nya akan segala yang kamu kerjakan.” (al-Hasyr 59:18)

Sempena Tahun Baru 2017, IKRAM menyeru seluruh rakyat Malaysia untuk melakukan muhasabah diri dan mengimbas kembali segala perjalanan kehidupan tahun 2016 serta berazam untuk memperbaiki dan mengislah diri, keluarga dan masyarakat agar ia memberi impak positif dan landasan terbaik kepada perubahan dan masa depan negara tercinta.

Ingatlah bahawa perubahan itu bermula daripada diri kita sendiri dan setiap daripada kita perlu memainkan peranan yang signifikan dalam mengubah lanskap perjalanan negara ke arah yang lebih baik.

Dengan keazaman ini juga, IKRAM meneruskan komitmen untuk memacu perubahan masyarakat dan negara bagi mencapai visinya untuk membina Malaysia menjadi Negara Rahmah berasaskan maqasid syariah sebagai neraca penimbang dalam berhadapan dengan pelbagai isu kehidupan untuk memelihara nilai-nilai kehidupan manusia, kemanusiaan manusia, diri manusia, organisasi masyarakat dan persekitaran kehidupan manusia.

Ciri-ciri asas Negara Rahmah yang diimpikan ialah:

1. Kepemimpinan Negara yang Kompeten dan Berintegriti2. Sistem Pemerintahan yang Berasaskan Semak dan Imbang yang Berkesan3. Tadbir Urus yang Baik4. Undang-undang yang Adil5. Masyarakat yang Berilmu, Berakhlak dan Penyayang6. Institusi Keluarga yang Utuh7. Hubungan Etnik dan Penganut Agama yang Harmoni8. Ekonomi yang Mampan9. Agihan Kekayaan yang Saksama10. Pembangunan yang Lestari11. Kebajikan, Kesihatan dan Keselamatan Rakyat yang Terpelihara12. Menerajui Usaha keamanan dan Kesejahteraan Sejagat

Marilah kita bersama-sama menjayakan agenda perubahan ini dan menghulurkan tenaga untuk memperbaiki situasi negara agar mencapai tahap perkembangan dan kemajuan yang lebih baik, insya-Allah.

Dr Mohd Parid Sheikh AhmadPresiden IKRAM


Ahli Jawatankuasa Pusat IKRAM 2022-2026

SERI KEMBANGAN – Hj Shahrul Aman Mohd Saari telah dilantik sebagai Setiausaha Agung IKRAM baharu dan Hj Ismail Yusoff Awang sebagai Bendahari, bersama lima Ahli Jawatankuasa (JKP) IKRAM Lantikan baru-baru ini.

Kelima-lima Ahli JKP tersebut ialah Khubaib Azahari, Dr Syazalie Hirman Ahmad Najib, Mohammad Abdul Hamid, Dr Sabariah Baharun dan Khairul Anuar Kamaruddin.

Berikut adalah senarai penuh JKP IKRAM Sesi 2022-2026 berserta portfolio mereka:

Presiden: Hj Badlishah Sham bin Baharin

Timbalan Presiden: Prof. Dato’ Dr Hassan Basri bin Awang Mat Dahan

Setiausaha Agung: Hj Shahrul Aman bin Mohd Saari

Penolong Setiausaha Agung: En. Khubaib bin Azahari

Bendahari: Hj Ismail Yusoff bin Awang

Ketua Wanita: Ustazah Sallawahiu binti Mohd Salleh

1. Dr Wardah binti Mustafa Din

3. Hj Ainullotfi bin Abdul Latif

4. Hj Mohd Fadzil bin Saleh

6. Prof. Dr Omar bin Yaakob

7. Dr Syazalie Hirman bin Ahmad Najib

8. En. Mohammad bin Abdul Hamid

10. En. Khairul Anuar bin Kamaruddin

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Walau Kita Berbeza, Tetap Teguh Bersama

Negara kita akan menyambut Hari Kebangsaan Ke-65 pada 31 Ogos dan Hari Malaysia Ke-59 pada 16 September 2022, pada fasa peralihan ke endemik, kesan daripada COVID-19 yang mengesani kesihatan, ekonomi dan pendidikan rakyat.

Pada masa yang sama, sentimen perkauman dan agama masih lagi kedengaran dan dimainkan di negara ini oleh pihak-pihak yang tidak bertanggungjawab, yang dibimbangi boleh menghakis semangat perpaduan dalam kalangan rakyat.

Justeru itu, bagi memberikan penekanan penting dalam aspek perpaduan nasional di Malaysia, Sambutan Bulan Kebangsaan 2022 dianjurkan oleh Pertubuhan IKRAM Malaysia dengan kerjasama Kementerian Perpaduan Negara mulai 1 Ogos hingga 16 September ini.

Sepanjang tempoh ini, lebih 60 program akan dijalankan di seluruh negara dan melibatkan lebih 30 NGO berbilang bangsa, agama dan budaya.

Tema ‘Walau Kita Berbeza, Tetap Teguh Bersama‘ dipilih berdasarkan kepelbagaian kaum dan agama di Malaysia, namun sebagai rakyat negara ini, kita tetap teguh bersama, saling menghormati, menolong dan bersatu padu bagi memupuk keharmonian dan membina kemakmuran.

Oleh itu, bagi mengukuhkan lagi agenda perpaduan nasional di Malaysia, kami mewakili NGO dan CSO yang tersenarai menyeru agar:

1. Rakyat Malaysia terus bersatu dan tidak goyah dengan apa sahaja hasutan dan sentimen agama dan perkauman yang dimainkan.

2. Kerajaan dan pemimpin perlu menunjukkan sifat cintakan negara dengan segala tindakan untuk memajukan negara, penuh amanah dan menjauhkan pembaziran hasil negara.

3. Mengajak semua ahli masyarakat meningkatkan keupayaan dan semangat untuk menukar gaya hidup kepada yang berpaksikan kebenaran, persaudaraan, kasih sayang, keadilan dan saling menghormati.

4. Institusi keluarga sebagai asas masyarakat diperkukuh dengan menanam semangat dan rasa tanggungjawab kejiranan dan persefahaman antara kaum di kalangan anak-anak.

5. Semua pihak, sama ada kerajaan, swasta, NGO dan persatuan di semua peringkat mempergiatkan usaha memupuk perasaan kasih sayang antara kaum dan mengambil tindakan sewajarnya bagi mereka yang mencetuskan isu perkauman tanpa mengira darjat.

Sebagai rakyat Malaysia, marilah kita bersama-sama meneruskan usaha meningkatkan hubungan antara kaum dan agama demi kemajuan dan kesejahteraan masyarakat dan negara tercinta.

Kenyataan ini disokong bersama NGO dan CSO berikut:

1. Pertubuhan IKRAM Malaysia (IKRAM)
2. Pertubuhan Bapa Hebat Malaysia (Better Dads Malaysia)
3. Christians for Peace and Harmony
4. Pertubuhan Kanak-kanak Idaman Nasional (KIND)
5. Persatuan Kesihatan IKRAM Malaysia (IKRAM Health)
6. MyIKRAM Bikers
7. Pertubuhan Kesejahteraan Psikospiritual Malaysia (PKPM)
8. Persatuan Suri Rumah Rahmah Malaysia (SRR)
9. Malaysian Association of Muslim Finance Professionals (MFP)
10. MyCARE Johor Bikers
11. Pertubuhan Literasi Demokrasi (Ajar Demokrasi)
12. Persatuan Belia Harmoni Malaysia (Harmoni)
13. Pertubuhan Penulis Isu-Isu Wanita Nasional (PenaWan)
14. Projek Wawasan Rakyat (POWR)
15. Hidayah Centre Foundation (HCF)
16. Sathya Sai International Organization Malaysia
17. Yayasan Perpaduan Malaysia
18. Friendship Group for Inter-Religious Service (FGIS)
19. Sathya Sai Academy for Human Values
20. Pertubuhan Pemuda GEMA Malaysia (GEMA)
21. Pertubuhan Teratak Rahmah Wanita Islam (TERATAI)
22. LLG Cultural Development Centre
23. Tamil Foundation Malaysia
24. Persatuan Saintis Muslim Malaysia (PERINTIS)
25. Persatuan Harmoni dan Sejahtera (UID)
26. IKRAM Legal
27. Projek57
28. Angkatan Belia Islam Malaysia (ABIM)
29. Humanitarian Care Malaysia (MyCARE)
30. Pertubuhan Ilmuwan dan Cendekiawan Muslim Malaysia (ILMAN)


Kes Covid-19 Kembali Meningkat: Perlu Dos Penggalak Kedua?

Melalui kehidupan seperti biasa, seakan tiada apa-apa yang berlaku. Hidup seperti sebelum tercetusnya pandemik yang melanda.

Barangkali seperti itulah majoriti rakyat di negara ini, seakan sudah tidak peduli lagi dengan info berita apalagi angka-angka berkaitan Covid-19.

Jika suatu waktu dalam tempoh dua tahun, setiap hari ramai yang setia mengambil tahu dan peduli jumlah kes yang sakit apalagi yang wafat.

Begitu juga, kita sentiasa berwaspada dan berhati-hati mengikut arahan dan SOP (Prosedur Operasi Standard) yang diarahkan kerajaan hinggalah berjaya sampai ke fasa peralihan ke endemik.

Namun, ketika ramai yang tidak mengendahkannya lagi, angka-angka kes semakin hari semakin meningkat.

Pada Ahad, Kementerian Kesihatan Malaysia (KKM) menerusi portal CovidNow memaklumkan bahawa negara mencatatkan 3,259 kes baharu Covid-19 dan sebanyak dua kes kematian direkodkan.

Seterusnya pada Isnin, sebanyak 2,417 kes dilaporkan dan menjadikan jumlah keseluruhan kes positif di negara ini sebanyak 4,598,391 kes. Manakala, sebanyak lima kematian direkodkan dengan dua daripadanya adalah kematian di luar hospital atau ‘brought-in-dead’ (BID).

Sebelumnya, telah dilaporkan jumlah kes harian baharu Covid-19 untuk tempoh seminggu (2 Julai – 8 Julai 2022) meningkat kepada 21,083 dengan angka tertinggi 4,020 dilaporkan pada 7 Julai.

Ini berbanding jumlah kes sebanyak 16,469 kes untuk tempoh Rangkuman Mingguan pada minggu sebelumnya (25 Jun – 1 Julai 2022) dengan kali terakhir angka kes mencecah 4,000 adalah pada 24 April iaitu sebanyak 4,006 kes.

Dan pada Jumaat, sebanyak 3,589 lagi kes dilaporkan menjadikan kes aktif meningkat kepada 35,198 sementara kes kumulatif sebanyak 4,589,911.

Adakah rakyat yang menyedari angka tersebut sudah kembali meningkat?

Terbaharu, Menteri Kesihatan, Khairy Jamaluddin Abu Bakar menasihati individu yang belum mendapatkan suntikan dos penggalak Covid-19 agar segera berbuat demikian susulan peningkatan jangkitan kes virus itu sejak kebelakangan ini.

“Rakyat Malaysia yang belum menerima suntikan dinasihatkan agar mendapatkan Paxlovid, ubat antiviral di fasiliti Kementerian Kesihatan sejak 15 April lepas bagi merawat pesakit Covid-19 dengan gejala ringan dan sederhana (kategori dua dan tiga).”

Menerusi akaun Twitternya, beliau menyeru agar mereka mendapatkan suntikan jika belum berbuat demikian dan mendapatkan Paxlovid jika berisiko tinggi serta positif Covid-19.

“Pemberian Paxlovid kepada pesakit di fasiliti kesihatan swasta adalah percuma, namun pesakit masih perlu membayar caj perkhidmatan konsultasi dan caj lain yang berkaitan,” ujar Khairy.

Beliau menggesa agar rakyat Malaysia memakai pelitup muka apabila berada di kawasan tertutup atau sesak selain mengamalkan kaedah TRIIS (uji, lapor, asingkan, maklumkan, dapatkan).

Dalam pada itu, dilaporkan sebanyak tujuh juta rakyat Malaysia belum mendapatkan dos penggalak Covid-19 setakat ini.

Terdahulu, Perdana Menteri, Dato’ Sri Ismail Sabri Yaakob berkata, meskipun dos penggalak tidak diwajibkan, ia masih penting kerana bukan sahaja kes positif Covid-19 telah kembali dengan trend menaik, tetapi dos itu juga akan membantu menghadapi varian baharu virus terutama Omicron BA.5 yang lebih mudah berjangkit.

Dua strain baharu mutan Omicron yang baru muncul menyebabkan peningkatan pesat jangkitan Covid-19 di seluruh dunia, iaitu BA.4 dan BA5. Di Afrika Selatan, ia mungkin tidak lama lagi menjadi strain yang paling lazim di Eropah dan Amerika Syarikat, menurut jangkaan pakar.

Sejak Covid-19 pertama kali ditemui, ia bermutasi dan mengubah bentuknya, dan salinan genetik yang muncul daripada ini dipanggil mutan. Setakat ini, mutasi utama yang muncul daripada Covid-19 masih sedikit, termasuk Alpha dan Delta, yang menyebabkan gelombang jangkitan yang kuat.

Strain BA.4 dan BA.5 adalah yang terakhir muncul daripada mutan Covid-19, dan berkait rapat dengan mutan Omicron dan menjadi ketakutan kepada yang dijangkiti.

Pada Mac, Pertubuhan Kesihatan Sedunia (WHO) menambah BA.4 dan BA.5 ke dalam senarai mutan Covid-19, dan ia juga di tahap membimbangkan di Eropah. Wabak BA.4 dan BA.5 dikesan di Afrika Selatan awal tahun ini, dan kini kelihatan telah merebak lebih cepat daripada mutasi lain.

Di Singapura, sekitar 50 peratus jangkitan Covid-19 adalah subvarian BA.4 dan BA.5. Kementerian Kesihatan Singapura melaporkan 4,495 kes baharu di negara itu setakat 12.00 tengah hari Isnin (11 Julai), manakala pada Ahad mencatatkan 6,423 kes baru pada Ahad, dengan 6,200 adalah kes tempatan.

BA.4 dan BA.5 telah ditemui di kebanyakan negara Eropah, dan nampaknya keupayaannya menjangkiti Covid-19 tidak lama lagi akan mengatasi mutan lain, dan sememangnya inilah yang telah berlaku di Portugal yang mana BA.5 adalah paling lazim di sana.

Di Amerika Syarikat, pegawai mengatakan mereka melihat peningkatan dalam jumlah kes Covid-19 yang disebabkan oleh mutasi BA.4 dan BA.5 baharu.

Di United Kingdom, petunjuk awal adalah jangkaan peningkatan dalam bilangan kes Covid, didorong oleh wabak mutasi BAA.4 dan BA.5.

Statistik terkini menunjukkan bahawa bilangan yang dijangkiti virus itu di United Kingdom meningkat lebih dua kali ganda sejak awal Jun lalu, dengan kira-kira 2.3 juta orang dilaporkan positif.

“Kami berada dalam keadaan yang teruk sekarang,” kata Profesor kesihatan awam di Universiti Edinburgh, Linda Bauld.

Menurutnya, keadaan ini  sangat merisaukan dalam masyarakat dan ada yang mengalami kesan yang teruk.

Di Australia, Kementerian Kesihatan merekodkan peningkatan kes Covid-19 akibat daripada wabak BA.4 dan BA.5.

Pakar tidak mempunyai pengesahan tentang betapa teruknya kerosakan pada mutan Omicron BA.4 dan BA.5, tetapi mereka, dalam apa jua keadaan, tidak lebih maut daripada mutan Covid-19 yang lain.

Kebanyakan orang telah membangunkan imuniti terhadap Covid-19, sama ada melalui jangkitan sebelumnya atau dengan menerima vaksin yang membantu mengurangkan risiko jangkitan secara umum.

Walau bagaimanapun, mutasi BA.4 dan BA.5 baharu menunjukkan keupayaan untuk merebak dengan lebih mudah, sebahagiannya disebabkan oleh penurunan tahap imuniti pada manusia, tetapi sebahagiannya disebabkan oleh pengubahsuaian yang telah dialami oleh virus dalam komposisinya.

Banyak negara telah menarik balik sekatan mereka yang dikenakan untuk memerangi Covid-19, yang bermakna orang ramai semakin bergaul antara satu sama lain, sekali gus meningkatkan peluang virus itu merebak.

Gelombang baru wabak boleh menyebabkan lebih banyak kemasukan ke hospital, serta lebih banyak kematian.

Sama seperti mutasi Covid-19 yang lain, risiko jangkitan kekal lebih tinggi dalam kes warga emas atau mereka yang mempunyai keadaan kesihatan yang teruk.

Walaupun vaksin yang ada pada masa ini bukanlah cara terbaik, ia adalah yang pendekatan terbaik yang boleh digunakan dalam barisan pertahanan setakat ini.

Vaksin ini telah membantu mengurangkan risiko jangkitan Covid-19 yang teruk yang disebabkan oleh mana-mana variannya, termasuk Delta, Alfa, Beta dan Gamma.

Doktor dinasihatkan untuk menerima bilangan dos vaksin yang disyorkan untuk memastikan perlindungan maksimum terhadap mutasi sedia ada atau yang baru muncul.

Agensi-agensi kesihatan Kesatuan Eropah (EU) pada Isnin menyarankan dos penggalak kedua Covid-19 bagi mereka yang berusia 60 tahun ke atas dan juga golongan yang mudah jatuh sakit di tengah-tengah peningkatan kes baru jangkitan Covid-19 dan kes yang memerlukan rawatan di hospital di serata Eropah.

Meskipun vaksin Covid-19 yang ditawarkan terus memberi perlindungan yang baik terhadap keperluan dimasukkan ke hospital dan kematian, keberkesanan vaksin terjejas kerana virus tersebut sudah berubah-ubah, lapor Reuters.

Saranan dos penggalak kedua ini dijangka memudahkan keputusan dibuat untuk memperhebat kempen vaksinasi yang baru-baru ini semakin perlahan.

“Kami kini sedang menyaksikan peningkatan kes Covid-19 dan perlunya rawatan di hospital serta ICU di sesetengah negara dipacu sebahagian besarnya oleh subvarian Omicron BA.5,” kata Pengarah Pusat Pencegahan dan Kawalan Penyakit Eropah (ECDC) Cik Andrea Ammon dalam satu kenyataannya.

Menurutnya, ini menandakan permulaan gelombang baharu Covid-19 yang merebak luas di merata EU,” jelasnya, sambil menambah bahawa memberikan vaksin dos penggalak kedua akan mengurangkan jumlah kematian serta kes yang perlu dirawat di hospital dengan ketara.

Pengeluar vaksin seperti Moderna Inc dan Pfizer Inc serta BioNTech sudah pun menguji versi vaksin Covid-19 yang diubah suai untuk melawan varian Omicron BA.1.

Tidak terkecuali, beberapa bandar di China akan melaksanakan sekatan baru Covid-19, termasuk perintah berkurung untuk mengekang penularan jangkitan baru.

Hab komersial China, Shanghai bersiap sedia bagi satu lagi  kempen ujian besar-besaran lain selepas mengesan subvarian Omicron BA.5.

China melaporkan 352 jangkitan baru Covid-19 pada 10 Julai, 46 daripadanya bergejala dan 306 tanpa gejala, kata Suruhanjaya Kesihatan Kebangsaan pada Isnin.

Dengan apa yang kembali terjadi di luar negara, sudah pasti kita tidak mahu mengulang kembali ‘tragedi’ sekatan Perintah Kawalan Pergerakan (PKP) serta segala larangan yang telah dilalui pada Mac 2020 hingga 2021 itu, yang amat perit dan mencabarnya hidup, juga sangat menguji diri.

Justeru, bagi mengembalikan kepada situasi terkawal dan setiap kita dapat hidup dengan aman, maka kita perlulah mengikuti arahan dan menjaga kesihatan diri sentiasa.

Jangan abaikan ingatan ini, moga kita terus selamat tanpa Covid-19, tanpa pandemik mahupun PKP lagi!

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Jejak risalah Islam di Vietnam melalui Ziarah Qurban

Program Ziarah Qurban ke Vietnam bersama Prof Madya Dr Hafidzi Mohd Noor anjuran Sekretariat Qurban Kasih Ummah (QKU) telah diadakan pada 22-26 September lalu untuk menyaksikan pelaksanaan qurban di samping menjejak sejarah kedatangan risalah Islam di sana.

Selain itu, sembilan peserta ziarah turut melawat tapak peninggalan kerajaan Champa serta tapak sejarah lain serta menziarahi kaum Cham Bani, melawat madrasah Islam pertama di Vietnam, melawat pimpinan Islam dan menyampaikan sumbangan untuk komuniti Islam di sana.

Secara keseluruhan QKU 1436H di Vietnam, program qurban telah dilaksanakan untuk 3,285 bahagian sementara program aqiqah telah dilaksanakan untuk 108 bahagian.

Hari pertama ziarah, Dr Hafidzi dan rombongan menyerahkan sedikit sumbangan hari raya kepada pelajar dan guru yang diterima oleh mudir Madrasah Darussalam, Ustaz Isa, Masjid Nourul Ehsan di wilayah Tay Ninh, satu-satunya madrasah di Vietnam dengan 194 orang pelajar. Turut diserahkan lima ekor lembu qurban hasil tajaan melalui QKU kepada pihak madrasah di samping melihat tapak baru bagi pembinaan madrasah yang lebih baik.

Pada hari kedua, Dr Hafidzi bersama peserta ziarah melihat lembu-lembu yang bakal dikorbankan dan penempatan Melayu Champa di sini. Sebanyak 23 ekor lembu akan dikorbankan dan diagihkan kepada kira-kira 4,000 masyarakat Champa di wilayah Tay Ninh hasil sumbangan NGO, persatuan, syarikat korporat dan individu dari Malaysia termasuk lima ekor hasil tajaan melalui QKU.

Lubang busut untuk bernafas, bilik bawah tanah dan perangkap ketiak di Cu Chi Tunnel

Rombongan turut melawat peninggalan sejarah antaranya Cu Chi Tunnel yang mempamerkan khazanah peperangan termasuk bilik bawah tanah, perangkap peperangan dan terowong yang dibina oleh tentera Viet Cong dalam menghadapi tentera Amerika Syarikat dan Vietnam Selatan semasa Peperangan Vietnam (1959-1975).

Peserta ziarah seterusnya meneruskan perjalanan selama 12 jam ke perkampungan Phan Rang (dulu dikenali sebagai Pandurangga) di mana di sinilah bermulanya sejarah Islam di negara Champa (Vietnam).

Pada hari ketiga, para peserta ziarah menunaikan solat sunat Aidiladha di Masjid Muslimin di Cong Dong, Phan Rang di wilayah Ninh Thuan di samping menyempurnakan ibadah qurban lima ekor lembu melalui QKU. Dua ekor daripadanya disembelih sendiri oleh Dr Hafidzi.

Rombongan kemudian menziarahi tokoh masyarakat Champa iaitu seorang hakim, Tuan Haji Ysa (Isa) yang juga merupakan Presiden of Representative Board of Islamic Community of Ninh Thuan Province – Vietnam. Beliau menceritakan tentang sejarah Champa di Vietnam dan bagaimana Cham Bani boleh tersesat dan menyimpang daripada ajaran Islam yang sebenar.

Menurut beliau, terdapat tiga golongan Cham di Vietnam iaitu:
1. Cham Muslim: Golongan yang mengamalkan Islam yang sebenar
2. Cham Bani: Golongan yang telah tersasar dari segi akidah, ibadah dan ajaran sebenar
3. Cham Hindu: Golongan yang mengamalkan ajaran Hindu

Rombongan seterusnya dibawa melawat candi Hindu yang dibina oleh Raja Champa sebelum kedatangan Islam iaitu sekitar kurun ke-8 di mana candi yang hampir serupa dengan Candi Borobudur di Jawa.

Candi Hindu, Masjid Cham Bani dan al-Quran versi Cham Bani

Rombongan juga sempat berkunjung ke rumah dan masjid kaum Cham Bani dan melihat sendiri al-Quran yang ditulis sendiri versi Cham Bani. Semoga Allah memberi hidayah kepada mereka semua dan memberi kekuatan kepada umat Islam di Vietnam untuk kekal hidup dengan cara Islam yang sebenar dan berdakwah kepada yang lain.

Tuan Haji Ysa mengesahkan bahawa dakwah Islam di Champa bermula sekitar kurun ke-10 dan juga serangan Vietnam ke atas kerajaan Champa pada kurun ke-15. Menurut Dr Hafidzi, ini adalah konsisten dengan tarikh batu bersurat Phan Rang pada tahun 1028 dan serangan Kochi (Cochin) kerajaan Annam pada kurun ke-15.

Perbandingan dengan sejarah Wali Songo menunjukkan Sunan Ampel dan Sunan Gresik yang merupakan anak kepada Maulana Malik Ibrahim dan Puteri Champa, Puteri Dyah Siti Asmara. Bapanya Prabu Kyan adalah Raja Champa yang masuk Islam di tangan Maulana Malik Ibrahim yang diambil jadi menantu.

Pada saat Sunan Ampel dan Sunan Grisek sudah remaja, mereka ke pulau Jawa menziarahi bapa saudaranya Brawijaya yang mengahwini adik kepada ibu mereka, puteri kedua Prabu Kiyan. Ketika mereka berada di Jawa, Champa diserang dan dihancurkan.

Mereka tidak boleh pulang dan menetap di Pulau Jawa. Anak Sunan Ampel iaitu Sunan Bonang mempunyai keistimewaan sahsiah sehingga berjaya mengislahkan seorang peribadi penjahat sehingga beliau diangkat sebagai Ketua Majlis Syura Wali Songo iaitu Sunan Kalijaga. Beliau dikatakan berasal dari Tanah Melayu (Melaka).

Dalam ucapan balas, Dr Hafidzi menyampaikan harapan baik atas hubungan ukhuwah yang terjalin di mana ternyata Islam di sini ada hubungan sejarah yang panjang dan mendasar. Champa adalah tempat awal bermulanya Islam tetapi melalui fasa-fasa sejarahnya yang getir yang menjadi kewajipan bersama untuk membangunkan Islam kembali kepada kehebatannya yang asal di sini.

Pada hari keempat, qurban lembu yang ke-10 melalui QKU telah dilaksanakan di perkampungan Kang Cu Ba di wilayah Dong Nai. Kemudian para peserta ziarah menunaikan solat Jumaat di Masjid Nourul Ehsan, wilayah Dong Nai.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Saling menghormati, bukan membenci

Ia perlulah senantiasa diseru dan dipupuk agar negara kita menjadi sebuah negara yang aman, harmoni dan sejahtera menuju negara rahmah.

Isu ini ditekankan oleh Ketua Advokasi Perpaduan Nasional IKRAM, Haji Zaid Kamaruddin ketika ucapan aluannya dalam Webinar ‘Perpaduan Nasional Dalam Kepelbagaian : Realiti dan Cabaran’ pada 9 Januari lalu anjuran IKRAM Kuala Lumpur dan Kementerian Perpaduan Negara.

“IKRAM meletakkan perpaduan nasional sebagai satu agenda penting. IKRAM meletakkan matlamat untuk membangunkan keamanan, keharmonian dan kemakmuran. Tanpa keamanan dan keharmonian, akan wujud ketegangan, kekacauan, tiada kemakmuran.”

Beliau juga menyatakan bahawa IKRAM mengamalkan pendekatan nasional dengan mencontohi pendekatan yang ditunjukkan Ar-Rasul Salallahualaihiwasallam di Madinah.

Dalam pada itu, antara ciri-ciri model Madinah yang dinyatakan beliau ialah aman, adil, bebas beragama, tiada paksaan, sama status sebagai warga, maruah insan diangkat, inklusif, tiada yang terpinggir, kebajikan semua terjaga, muafakat, tolong menolong dan kesetiaan tanggungjawab bersama terhadap negara.

Justeru, usaha-usaha IKRAM di medan lapangan menekankan usaha membina muafakat yang inklusif dan mencari titik persetujuan yang mana kepelbagaian ideologi, agama, budaya dan etnik adalah suatu kelebihan di negara kita, juga merupakan kekuatan bukan kelemahan yang memecah-belahkan.

Sebuah firman yang jelas telah Allah ungkapkan dalam al-Quran surah Ali Imran ayat 103 yang maksudnya:

“Dan berpeganglah kamu semuanya kepada tali (agama) Allah, dan janganlah kamu bercerai-berai, dan ingatlah akan nikmat Allah kepadamu ketika kamu dahulu (masa jahiliah) bermusuh-musuhan, maka Allah mempersatukan hatimu, lalu menjadilah kamu kerana nikmat Allah, orang-orang yang bersaudara; dan kamu telah berada di tepi jurang neraka, lalu Allah menyelamatkan kamu daripadanya. Demikianlah Allah menerangkan ayat-ayat-Nya kepadamu, agar kamu mendapat petunjuk.”

Ungkapan ini penting sebagai sebuah ekspresi Yang Maha Kuasa mengenai peranan yang dimainkan oleh hamba-Nya menerusi perpaduan nasional dalam membangunkan individu, kumpulan, dan masyarakat serta negara.

Tentunya, konsep perpaduan nasional dan kepentingannya menjadi tonggak asas serta landasan untuk menerangi masa depan umat dunia.

“Untuk memupuk perpaduan nasional ini, kita perlu berinteraksi antara satu sama lain dengan kemuliaan insan, kerana perkataan yang baik, pertuturan yang baik, tindakan yang baik, ia akan membawa kesan yang baik kepada seseorang itu,” kata Timbalan Presiden IKRAM, Haji Badlishah Sham Baharin yang menjadi salah seorang panelis webinar tersebut.

Beliau yang juga Pengerusi Gabungan Bertindak Malaysia (GBM) turut menyarankan agar kita menanamkan dalam minda anak-anak agar bekerjasama antara satu sama lain, bukan membenci tetapi untuk menghormati dan melayan dengan kemuliaan insan.

Pensyarah di Fakulti Sains Sosial dan Kemanusiaan Universiti Teknologi Malaysia, Prof Madya, Dr Kassim Thukiman turut menyentuh tentang kepentingan perpaduan dalam sesebuah negara.

“Perpaduan merupakan istilah umum yang biasa kita dengar. Ia sering digunakan semasa perbualan harian dan ucapan dalam kalangan pemimpin politik.”

“Istilah tersebut amat penting dalam pembinaan sebuah negara bangsa yang memerlukan kesatuan dan kesepaduan dalam kalangan rakyat, dalam konteks keunikan Malaysia yang mempunyai rakyat berbilang bangsa, agama dan budaya. Di sinilah pentingnya gagasan perpaduan dalam kepelbagaian atau unity in diversity.”

Daripada itu, dapat kita lihat betapa pentingnya perpaduan nasional diterapkan dalam masyarakat bernegara. Namun, konsep yang jelas dan spesifik untuk istilah ini boleh dibahagikan kepada dua iaitu yang diguna pakai dalam kesatuan, iaitu pengumpulan benda atau individu dalam satu kelompok, dan patriotisme yang berasal daripada kata tanah air, bermaksud pertemuan pada satu negara.

Kesetiaan, kepercayaan dan kasih sayang, yang mana kedua kata ini bergabung antara satu sama lain untuk membentuk landasan yang sangat penting, yang akan menjadi salah satu tonggak utama membangunkan negara.

Perpaduan nasional adalah salah satu tonggak patriotisme yang paling menonjol dan salah satu tiang atau komponen terpenting yang menyatukan rakyat bangsa yang sama serta mengikat mereka bersama.

Dalam webinar itu, ahli panel webinar yang juga seorang Ikon Kemanusiaan Islamic Relief Malaysia (IRM), Dr Soo Wincci berkata, perpaduan adalah sesuatu yang mencabar pada masa sekarang.

Kepentingan perpaduan nasional pada tahap individu dan masyarakat adalah menyentuh aspek antara individu dari bangsa yang sama dan kedudukan mereka yang berdampingan akan memberi mereka kekuatan yang besar.

Kekuatan ini memungkinkan mereka untuk menangkis sebarang serangan pemberontakan, pelampau luaran atau dalaman dan untuk melindungi diri juga tanah air mereka daripada kejahatan orang lain.

Situasi ini perlu timbul yang mana tidak ada seorang individu boleh menentang sesuatu kumpulan, tetapi kumpulan tersebut dapat berdiri di hadapan kumpulan yang lain dan mengawalnya atas nama perpaduan. Dengan ini juga, ia dapat mengurangkan masalah dalaman sosial yang ditanggung oleh masyarakat masa kini.

Selain itu, perpaduan akan dapat memberi manfaat seperti menyumbang kepada kemajuan dalam pelbagai sektor negara dan membuka jalan menuju masa depan yang lebih gemilang bagi semua segmen masyarakat.

Ini kerana, perpaduan nasional menyuburkan diri seseorang dengan rasa kasih sayang, hormat menghormati terhadap tanah air dan rakyatnya.

Untuk mencapai perpaduan nasional, ia memerlukan beberapa peranan antaranya mewujudkan struktur nasional dan komuniti yang padu, yang mana peranan ini perlu dimainkan antaranya institusi kekeluargaan.

Keluarga adalah salah satu institusi masyarakat yang paling penting yang bertanggungjawab untuk membesarkan individu pada satu set nilai dan pembentukan kesedaran budaya juga pendidikan.

Selain itu, rakyat perlu menerima asas-asas moral masyarakat, peranan sosial yang harus mereka hormati dan perhatikan, yang mana sifat patriotisme dan kebanggaan terhadap tanah air dipupuk sedari kecil lagi.

“Wahai manusia, sesungguhnya Kami telah menciptakan kamu daripda seorang lelaki dan perempuan. Kemudian, Kami menjadikan kamu berbangsa-bangsa dan bersuku-suku agar kamu saling mengenali. Sesungguhnya yang paling mulia antara kamu di sisi Allah adalah orang yang paling bertakwa. Sesungguhnya Allah Maha Mengetahui lagi Maha Teliti.” (Al Hujurat : 13)

Melalui ayat ini, kita perlu hayati apa yang disarankan Allah SWT kepada hamba-Nya. Dijadikan berbangsa-bangsa dan bersuku-suku itu agar saling mengenali.

Dalam konteks ayat ini, ia dapat diterjemahkan kepada perpaduan kaum. Justeru, tiada halangan seseorang itu untuk saling mengenali antara satu sama lain, tanpa mengira suku atau bangsa bagi mewujudkan kefahaman menuju perpaduan dan kesejahteraan.

Realitinya, semua agama dalam perbezaannya mementingkan konsep perdamaian, memiliki tanah air dan kasih sayang serta mereka berusaha dengan kemampuan juga kerangka kerohanian untuk menyatukan individu dengan perpaduan.

Ia juga bersesuaian sepertimana yang dikatakan oleh Pengerusi Lembaga Pemegang Amanah Yayasan Perpaduan Malaysia, Prof Dr Suresh Govind dalam webinar tersebut bahawa nilai murni dalam semua agama mengajar untuk berbuat baik, menghormati ibu bapa, bermaaf-maafan, tolong menolong dan lain-lain.

Ini perlu dilakukan dengan cara menghuraikan konsep toleransi, memajukan serta memelihara masyarakat daripada pengaruh ‘makhluk perosak’, menyebarkan konsep kebaikan, keadilan dan persamaan antara semua manusia.

Prof Suresh juga berkata, perkara yang kecil janganlah dibesar-besarkan, kerana daripada situ akan timbulnya persengketaan dan perpecahan.

Media turut berperanan penting dan sering memperlihatkan peranan audiovisual sebagai pengaruh dalam menyatukan barisan negara dan kesatuannya terutama pada masa krisis.

Ini membuktikan peranannya yang besar dalam mencapai konsep perpaduan nasional dan rakyat kerana cinta terhadap negara, kedaulatan, melindungi kesuciannya serta mengarahkan dan mendidik anak muda menghayatinya.

Institusi pendidikan yang berbeza tentunya berusaha untuk menanamkan nilai-nilai patriotisme, membangunkannya dengan berpegang pada identiti nasional dan kesetiaan kepada tanah air, di samping mengambil bahagian dalam inisiatif masyarakat dan pelbagai program memupuk perpaduan yang dianjurkan.

Perpaduan nasional juga dapat direalisasikan dengan menghapuskan perselisihan dalaman dan menyebarkan perdamaian akibat konflik ideologi dan etnik serta penguasaan bahasa dengan satu kata toleransi.

Kemakmuran institusi negara pula perlu dijadikan sebagai hasil usaha yang tulus dan diusahakan untuk mengembangkannya. Kemakmuran dan kemajuan sektor ekonomi dan hilangnya masalah secara beransur-ansur dalam usaha menanganinya perlulah dijadikan objektif utama.

Kekuatan dan ketahanan luaran di hadapan negara-negara lain dapat dicapai sebagai hasil daripada kesatuan struktur dalaman negara dan ia juga perlulah disuburkan dengan bersungguh-sungguh.

Selain itu, semua aset dan kemudahan perlu dilindungi serta dikembangkan bagi meningkatkan penampilan dan kecanggihan estetikanya.

Menjadi kewajipan rakyat untuk mempertahankan negara daripada mereka yang  merosakkan negara, yang mungkin terdedah kepada cita-cita luar iaitu dari negara lain, atau cita-cita dalaman yang diwakili oleh beberapa individu yang tidak menginginkan pertumbuhan dan kemajuannya, yang kadangkala berusaha menghancurkannya.

Ini menuntut kita untuk memiliki kesedaran dan tanggungjawab yang cukup bagi memungkinkan sesiapa pun di kalangan kita tidak terheret dalam kumpulan-kumpulan tersebut dan rancangan sabotaj mereka yang bertujuan untuk menggugat keamanan, keharmonian serta kesejahteraan negara, selain melaporkan kepada pihak berkuasa sekiranya terdapat seseorang atau kumpulan yang berusaha melakukan sabotaj kepada kesejahteraan negara.

Sejak negara mencapai kemerdekaan, proses pembinaan negara bangsa berjalan secara baik. Namun, tidak dinafikan terdapat elemen dan tragedi perkauman yang mencetuskan ketidakstabilan dalam perpaduan.

Tuntutan dan perjuangan setiap kaum contohnya telah mencetuskan perdebatan yang di luar jangka hingga tercetusnya tragedi 13 Mei 1969 yang tentunya menjadi pengajaran bermanfaat buat sekalian rakyat Malaysia. Gagasan perpaduan dan integrasi bertambah luas dengan penubuhan Malaysia pada 16 September 1963.

Daripada sinilah kesepaduan sosial dan perpaduan nasional menjadi tema yang diangkat bagi pembinaan negara bangsa. Apalagi, dalam kedaan masa kini, penularan wabak COVID-19 juga boleh dijadikan suatu faktor yang mampu menyatupadukan seluruh rakyat untuk mengukuhkan kerjasama, mempromosi nilai-nilai kemanusiaan serta bersatu memulihkan ekonomi negara.

Sebagaimana kata Pemegang Amanah Yayasan 1Malaysia, Tan Sri Lee Lam Thye, perpaduan itu hanya boleh dicapai jika semua pihak menolak sebarang bentuk ekstremisme yang boleh menjejaskan keharmonian antara kaum dan agama serta penting bagi semua rakyat yang sederhana dan patriotik untuk terus memperjuangkan usaha membentuk bangsa Malaysia yang bersatu padu.

“Kita mampu menggapai impian jika kita bersatu padu selain mempunyai pelan jangka panjang yang baik serta berusaha dengan bersungguh-sungguh.”

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pacuan Akhir Ramadan: Jadilah Umat Terbaik (Siri 2)

Adalah sangat penting apabila umat Islam ingin membina sejarah baru, umat Islam perlu lahirkan daripada generasi ini yang mampu mendukung gagasan tersebut serta menjayakannya di medan perjuangan.

Kerana asal sahabat itu sebelumnya adalah jahiliah yang bermacam-macam seperti fikrah tidak betul, peribadi teruk, berperang sesama sendiri dan lain-lain. Tetapi Nabi SAW tetap berdakwah dan asuh mereka itu, menyusun dan melibatkan mereka dalam perjuangan.

Hubungan kita dengan umat ini adalah berlandaskan iman, persaudaraan dan hubungan perjuangan iaitu bukan sendiri-sendiri.

Sebagaimana Kaum Nabi Musa AS, ketika beliau mengajak membebaskan Baitul Maqdis dan umatnya menjawab:

قَالُوا يَا مُوسَىٰ إِنَّا لَن نَّدْخُلَهَا أَبَدًا مَّا دَامُوا فِيهَا ۖ فَاذْهَبْ أَنتَ وَرَبُّكَ فَقَاتِلَا إِنَّا هَاهُنَا قَاعِدُونَ

Mereka berkata: “Hai Musa, kami sekali sekali tidak akan memasukinya selama-lamanya, selagi mereka ada dalamnya, karena itu pergilah kamu bersama Tuhanmu, dan berperanglah kamu berdua, sesungguhnya kami hanya duduk menanti di sini saja.” (Al-Maidah: 24)

Berbeza dengan umat yang dididik pada zaman Rasulullah SAW, dengar sahaja Rasulullah pergi, mereka segera patuh dan ikut. Rasulullah SAW ajak, mereka sentiasa bersedia untuk mengikutinya.

Dan seperti itulah umat, hasil daripada tarbiah Rasulullah SAW, yang mana tentunya tidak akan berlaku jika bukan daripada asuhan Rasulullah SAW. Ketika sudah diasuh, mereka sudah faham, diatur, disusun dengan sebaik-baiknya seterusnya dilatih mendepani pertarungan-pertarungan yang berlaku.

Jadi, pada bulan Ramadan ini bukan hanya zikir, baca al-Quran, setakat itu sahaja. Dan apakah seterusnya? Adakah setakat itu sahaja?

Kita adalah umat risalah yang punya misi. Lantaran itu, umat Islam perlu ada big picture, iaitu gambaran yang besar terhadap misi yang sepatutnya dipegang.

Terutama sekali, ia perlu mengatur dirinya, kemudian menyusun kehidupan keluarganya, memperkemaskan kehidupan masyarakatnya, mengatur kehidupan negaranya, mengatur perjalanan dunia antarabangsanya, kerana itulah kerja umat Islam kini. Dan itulah kerja kita sebagai ‘خَيْرَ أُمَّةٍ أُخْرِجَتْ لِلنَّاسِ’ serta to lead them, iaitu memimpin, memandu mereka.

Seterusnya tugas kita menyebarkan dakwah ke seluruh alam kerana ini suatu tugas atau misi yang perlu dilaksanakan oleh negara Islam sebagai sebuah negara. Negara Islam adalah Daulah ar-Risaalah, negara yang mempunyai misi menyampaikan risalah ke seluruh dunia.

Kalaulah orang di Amerika, di Eropah masih kekal dalam kekufurannya dan kesyirikannya, kita sebagai umat Islam tetap bertanggungjawab ke atas mereka di depan Allah SWT kelak.

Oleh itu, betapa pentingnya umat Islam melibatkan diri dalam usaha-usaha perjuangan untuk memungkinkan kita berperanan sehingga di peringkat global, bukan setakat tempatan dan dalam lingkungan sahaja. Dan kita tetaplah melalui prosesnya.

Walaupun mungkin kita seperti sahabat Nabi juga:

من المؤمنين رجال صدقوا ما عاهدوا الله عليه  ۖ  فمنهم من قضى نحبه ومنهم ينتظر  ۖ  وما بدَّلوا تبديلا

“Di antara orang-orang yang beriman itu, ada yang bersikap benar menunaikan apa yang telah dijanjikannya kepada Allah (untuk berjuang membela Islam); maka di antara mereka ada yang telah selesai menjalankan janjinya itu (lalu gugur syahid), dan di antaranya ada yang menunggu giliran; dan mereka pula tidak mengubah (apa yang mereka janjikan itu) sedikitpun.” (Al-Ahzaab: 23)

Golongan ini telah dibangunkan sebagai anak lelaki semuanya, tetapi golongan anak lelaki yang sodiq, mempunyai sikap yang benar, depan dan belakang kita, sama sahaja.

Tahap apa persediaan yang telah dilakukan terhadap Allah SWT?

Sebahagian daripada golongan ini, mereka telah mati tetapi ada sebahagian lagi yang masih menunggu giliran. Begitulah tamsilannya, yang pergi, pergilah. Yang tinggal atau generasi baru ini tetap teruskan menjadi penyambung lidah perjuangan ini, generasi demi generasi.

Umat Islam perlu memainkan peranan mengorak kedudukan Islam ini, berperanan memimpin dunia antarabangsa dan bukan setakat memimpin diri, keluarga, masyarakat serta negara sahaja.

Itulah yang kita perlu ingat daripada peristiwa berpuasa pada bulan Ramadan, takwa yang dikehendaki Allah SWT adalah yang ada impak kepada dunia dan lingkungan. Takwa itu adalah bekalan.

يَا أَيُّهَا الَّذِينَ آمَنُوا كُتِبَ عَلَيْكُمُ الصِّيَامُ كَمَا كُتِبَ عَلَى الَّذِينَ مِنْ قَبْلِكُمْ لَعَلَّكُمْ تَتَّقُونَ

“Wahai orang-orang yang beriman, diwajibkan atas kamu berpuasa sebagaimana diwajibkan atas orang-orang sebelum kamu agar kamu bertakwa.” (Al-Baqarah: 183)

“…berbekallah, dan sesungguhnya sebaik-baik bekal adalah takwa..” (Al-Baqarah: 197)

Sebagaimana Saidina Umar al-Khattab RA berkata:

ليس بيننا وبين الله نسب الا تقوى

“Tiada hubungan antara kita dengan Allah SWT melainkan dengan takwa.”

Dengan adanya takwa pada diri seseorang itu, maka hubungannya dengan Allah berlangsung. Berbekalkan bekalan takwa, seseorang itu akan ada rasa takut kepada Allah SWT, yang mana akhirnya ia melaksanakan segala yang diperintahkan dan meninggalkan segala yang dilarang-Nya.

Ia melaksanakan tugasan-tugasan yang sepatutnya pada diri, keluarga, lingkungan masyarakat, negara dan dunia. Setiap umat Islam perlu jelas dengan kedudukan tersebut, selain yang utamanya kita semua punya peranan dalam membangunkan kehidupan ini.

Sebab itu sahabat Nabi SAW diasuh bagi mengangkat kualiti mereka kepada yang lebih tinggi. Walau permulaannya sedikit, semakin lama kuantitinya semakin bertambah setelah hijrah dan usaha-usaha dakwah Rasulullah SAW yang tidak pernah berhenti.

Oleh yang demikian, kita sebagai umat Islam juga perlu sedemikian, melaksanakan sedikit demi sedikit, seterusnya berkembang dengan berlakunya tindakan strategik yang mana akhirnya makin membesar. Termasuk dalam urusan tersebut adalah peningkatan daripada sudut kualiti.

Sebagaimana Saidina Umar menyebutkan ketika ‘Amru bin al-As yang waktu itu sebagai panglima Mesir memintanya mengirim bantuan seramai 5,000 tentera bantuan. Saidina Umar menjawab, cukup aku hantar lima orang ini yang kualitinya menyamai 5,000 orang.

Tentunya kita sebagai umat Islam inginkan sedemikian dengan lahirnya tokoh-tokoh kepimpinan, pemikir, perancang strategik, panglima tentera yang mempunyai strategi serta keupayaan dan kemahiran yang dimiliki mereka cukup, walaupun sedikit.

كَمْ مِنْ فِئَةٍ قَلِيلَةٍ غَلَبَتْ فِئَةً كَثِيرَةً بِإِذْنِ اللَّهِ

“… Berapa banyak golongan yang sedikit telah dapat mengalahkan golongan yang banyak dengan izin Allah…” (Al-Baqarah: 249)

Biar sedikit tetapi memiliki pelbagai kemahiran dan dapat dimanfaatkan semua. Dalam sejarah Islam, satu peperangan yang masyhur yang berlaku antara tentera Islam yang dipimpin Malik Shah pada zaman Imam al-Ghazali.

Tentera Islam hanya 7,000 orang sahaja, manakala tentera Rom melebihi 100,000 orang. Tentera Islam adalah tentera yang kuat pada waktu itu. 7,000 tentera berkuda tersebut sedang meronda sempadan, hingga sampai pada suatu kawasan, tentera Rom sudah menanti dan telah termasuk dalam perangkap tentera Islam. Tentera Rom mendapat arahan daripada maharajanya supaya menyerah kalah.

Dalam istilah peperangan Islam tiada kata menyerah kalah itu. Jadi Tentera Islam mengajak tentera Rom berdamai, namun mereka tidak mahu. Maka berlakulah perang kerana mereka tidak mahu tunduk. Pimpinan tentera Islam mengarahkan tentera Islam agar semuanya ‘pakai kafan’, iaitu maksudnya mereka tekad merebut syahid semuanya.

Maka berlakulah pertempuran itu. Dan tentera Rom majoritinya terbunuh dan hanya tinggal 100 orang sahaja, manakala tentera Islam seramai 7,000 orang itu semuanya tetap kekal.

Begitulah pertarungan yang berlaku yang mana akhirnya tentera Islam menang walaupun hanya sedikit. Dan termasuk yang ditawan itu maharaja Rom, maka pemimpin tentera Islam mengatakan, “Aku sudah tawarkan perdamaian, tetapi engkau tidak mahu dan memilih perang.”

Akhirnya ia dilepaskan untuk kembali ke negaranya. Tetapi di tengah-tengah perjalanan, tenteranya yang berbaki lebih kurang 100 orang itu membunuhnya.

Inilah yang kita kehendaki dengan semangat daripada Ramadan, ia akan terus memalu semangat untuk istiqamah dengan pelbagai inisiatif bagi membolehkan peribadi ini menguat, keazaman diri semakin teguh, penglibatan dalam perjuangan untuk mengangkat kedudukan umat ini bertambah kuat.

Perlu kita ingat, sejarah itu dapat kita cipta pada masa depan melalui usaha-usaha perjuangan yang sebenarnya. Sebagaimana sejarah Nabi SAW berlaku dalam tempoh 23 tahun sahaja hingga membawa perubahan besar kepada sejarah dunia.

Selepas dua tahun kewafatan Nabi SAW di bawah pemerintahan khalifah Abu Bakar, kuasa dunia waktu itu Roman dan Parsi, jatuh, kalah, tewas berdepan dengan tentera Islam. Tentera Roman di Yarmouk, tentera Parsi di al-Qadisiyyah.

Sebab itulah Maharaja Hercules (Roman) selepas tewas di Yarmouk berkata: “Selamat tinggal, selamat tinggal Syam. Selamat tinggal yang tidak akan kembali selepasnya.”

Tentera Islam yang seramai 40,000 orang mampu menewaskan 240,000 tentera mereka itu, bagaimana kedudukan itu kita dapat saksikan?

Tentunya tentera Islam itu bukan tentera yang sembarangan. Dalam peperangan Mu’tah pula, tentera Islam hanya 3,000 sahaja. Tetapi di bawah pimpinan Khalid al-Walid, tentera Islam dapat menewaskan tentera Roman.

Perlu juga diketahui, apa yang dilakukan tentera Islam yang lain, seperti di al-Qadisiyyah, peperangan yang berlaku selama tiga hari tiga malam, hinggakan bantuan datang daripada Syam yang dipimpin oleh panglima Dham Dham.

Beliau melepaskan tentera Islam sebanyak 100 orang dalam barisan seramai 7,000 orang itu, hinggakan tentera Parsi terkasima melihat ramainya tentera Islam yang baru sampai tidak henti-henti, hingga menggusarkan mereka.

Demikianlah yang mereka telah perolehi daripada Islam yang sebenar iaitu iman, keberanian, serta usaha-usaha untuk merubah sejarah. Dunia itu milik kita. Sejarah itu adalah masa depan yang ditentukan oleh umat Islam.

Justeru, kembalilah umat Islam berperanan merealisasikannya. Dan itu tidak akan terjadi jika kita tidak menyusun diri dan membangunkannya sebagaimana yang telah dilakukan oleh Nabi SAW dulu. Saidina Umar pernah menyebutkan:

لا يصلح آخر هذه الأمة إلا بما صلح به أولها

“Tidak akan baik akhir umat ini melainkan apa yang telah membaikkannya di peringkat awal dulunya.”

Sebagaimana asalnya dulu, al-Quran telah menyebutkan:

هُوَ الَّذِي بَعَثَ فِي الْأُمِّيِّينَ رَسُولًا مِّنْهُمْ يَتْلُو عَلَيْهِمْ آيَاتِهِ وَيُزَكِّيهِمْ وَيُعَلِّمُهُمُ الْكِتَابَ وَالْحِكْمَةَ وَإِن كَانُوا مِن قَبْلُ لَفِي ضَلَالٍ مُّبِينٍ

“Dialah yang mengutus kepada kaum yang buta huruf seorang Rasul di antara mereka, yang membacakan ayat-ayat-Nya kepada mereka, mensucikan mereka dan mengajarkan mereka Kitab dan Hikmah (As-Sunnah). Dan sesungguhnya mereka sebelumnya benar-benar dalam kesesatan yang nyata.” (Al-Jumu’ah: 2)

Tentunya sebelum itu dibekalkan dengan ilmu pengetahuan. Dengan ilmu, kesedaran, kefahaman, pengetahuan, kepakaran, kebijaksanaan hingga boleh meletakkan seseorang itu sebagai thinker, policy maker.

Nabi SAW mengangkat sahabat begitu. Bukan hanya memilki kesedaran sahaja, tetapi itulah kedudukannya. Dan sangatlah perlu umat Islam membangunkan thinker dan policy maker ini, sebelum membangunkan negara ini. Bagaimana kita ingin membangunkan negara ini? Tentulah dibangunkan dengan usaha-usaha daripada golongan think tank ini.

Sumber: Taujihat Presiden IKRAM, Dr Mohd Parid Sheikh Ahmad sempena Perhimpunan Ramadan IKRAM Kuala Lumpur (PERAWI 2019) pada 25 Mei 2019.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kes turun kepada 8,112 pada Ahad

SERI KEMBANGAN – Kementerian Kesihatan Malaysia (KKM) melaporkan sebanyak 8,112 kes baharu Covid-19 semalam menjadikan jumlah kumulatif jangkitan kepada 4,325,818.

Ini merupakan pertama kali kes harian di bawah paras 10,000 sejak negara mencatatkan angka tertinggi, 32,800 kes pada 11 Mac lalu.

Kali terakhir kes harian di bawah paras 10,000 adalah pada 5 Februari lalu iaitu 9,117 kes.

Sehingga kini, kes aktif berjumlah 145,799, turun 33.9 peratus berbanding 14 hari lalu.

Manakala, kes baru mengikut negeri adalah seperti berikut: Selangor (4,299), Kuala Lumpur (708), Negeri Sembilan (490), Perak (465), Johor (404), Pulau Pinang (355), Kedah (257), Melaka (225), Sarawak (224), Terengganu (211), Pahang (193), Sabah (124), Kelantan (98), Perlis (26), Labuan (22), Putrajaya (11).

Dalam pada itu, sebanyak 12 lagi kematian yang dikaitkan dengan Covid-19 dilaporkan semalam, di mana empat daripadanya meninggal dunia sebelum menerima rawatan di hospital (BID).

Sepanjang minggu lalu, purata 27.6 orang dilaporkan meninggal dunia akibat Covid-19, manakala purata bagi 30 hari lalu ialah 55, menunjukkan bahawa kes kematian berada dalam aliran menurun.

Sejak permulaan wabak pada Mac 2020, sejumlah 35,292 kematian telah dikaitkan dengan Covid-19.

Terdapat 309 kematian Covid-19 yang dilaporkan pada bulan ini. Sebagai perbandingan, terdapat 2235 kematian pada bulan lepas dan 770 kematian pada Februari.

Negeri dengan kematian tertinggi ialah Sarawak (5) diikuti Perak (2), Johor (1), Kedah (1), Kelantan (1), Selangor (1), dan Kuala Lumpur (1).


Buku tentang Rohingya versi Mandarin dilancarkan

Ketua Wanita KLSCAH dan Federation Chinese Assembly Hall Malaysia (FCAM), Mdm Ng Geok Chee serta Pengerusi MyCARE, Prof Madya Dr. Hafidzi Mohd Noor telah berkelapangan untuk hadir sebagai tetamu utama majlis pelancaran ini.

“Buku ini diberikan judul ‘Rumah Yang Tidak Dapat Pulang’ menceritakan kisah pelarian Rohingya di Cox’s Bazar, Bangladesh dalam bahasa Mandarin,” ujar MyCARE

Turut diceritakan keadaan warga Rohingya di Malaysia dan bantuan NGO-NGO terhadap komuniti tersebut.

Dalam perkembangan berkaitan, Mdm Ng Geok Ghee mewakili KLSCAH menyerahkan sumbangan sebanyak RM2,800 kepada pihak MyCARE bagi tujuan membina tangga kecemasan Tahfiz Al-Quran Al-Amin MyCARE yang merupakan sekolah tahfiz bagi komuniti Rohingya.

Selepas pelancaran tersebut, telah diadakan perkongsian oleh Ketua Editor Fo Guang Publication Malaysia, Mr Sim dan Teo Ann Siang daripada MyCARE untuk membincangkan isu Rohingya di Myanmar, Bangladesh dan Malaysia.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Segera Gubal Akta Pembiayaan Dana Politik

Presiden Pertubuhan IKRAM Malaysia (IKRAM), Hj Badlishah Sham Baharin menyeru kepada semua ahli politik dan penggubal undang-undang di parlimen agar mengambil tuntutan akta pembiayaan dana politik ini secara serius.

“Akta pembiayaan dana politik ini, bukanlah untuk menyekat parti politik ataupun ahli politik daripada untuk mendapatkan derma mahupun dana untuk membiayai aktiviti politik mereka. Tetapi ia adalah untuk menuntut ketelusan dan juga pertanggungjawaban atas wang atau dana yang telah diperolehi daripada pelbagai pihak.”

Sebagaimana Ketua Pegawai Eksekutif Institute for Democracy and Economic Affairs (IDEAS) Puan Tricia Yeoh sebutkan, rasuah ini suatu barah.

“Jikalau tidak dibendung, ia boleh meresap melalui dana politik itu. Iaitu suatu pihak boleh memberi dana politik, dengan harapan supaya mereka diberikan suatu kelebihan atau suatu kebenaran untuk mengejar impian mereka secara haram.”

Menurut Badlishah Sham lagi, sebagai contoh lainnya,  terdapat perniagaan yang memang memberikan dana politik ini supaya mereka dapat melakukan kegiatan haramnya.

“Seperti apa yang telah berlaku di negara kita sejak beberapa tahun sebelum ini; pencemaran yang berlaku di sungai-sungai, pencemaran yang berlaku dalam saluran air dan sebagainya, oleh kerana pembuangan sisa kimia secara haram kepada sumber air ini,” ujarnya.

Ia boleh terjadi tegasnya, kerana mereka memberi dana politik untuk menutup mulut, ahli-ahli politik daripada mengambil tindakan terhadap mereka.

“Bukan itu sahaja, pemberian dana politik ini juga menular kepada aktiviti ataupun tindakan yang lain, yang mana boleh mendatangkan penderitaan kepada rakyat. Jadi ahli politik perlu mengambil tuntutan ini secara serius, segerakan akta pembiayaan dana politik.”

Terdahulu, Puan Tricia Yeoh menyatakan, negara ini sudah ada All-Party Parliamentary Group Malaysia (APPG) membincangkan akta dana politik.

“Maka segerakan perbincangan tersebut, segerakan akta yang boleh dilahirkan daripada perbincangan tersebut dan segeralah untuk mengimplementasikannya dalam sidang parlimen yang berlangsung sekarang ini,” tegas Badlishah.

Dalam pada itu, beliau turut menyeru kepada semua rakyat supaya menyokong akta dana pembiayaan politik ini  bagi mengelak penderitaan rakyat dan mengelakkan rasuah berlaku secara berleluasa.

“Kita dapat lihat baru-baru ini, banjir yang melanda negara kita, daripada akhir tahun lalu. Dan kita tahu puncanya adalah pembalakan haram, ataupun pembersihan bukit bukau untuk kegiatan perladangan haram.”

“Semua ini terjadi kerana pihak yang melakukan kegiatan haram, memberikan dana politik kepada parti politik seperti seakan-akan memberikan kebenaran kepada mereka untuk melakukan kegiatan haram itu.”

Justeru, tegas Badlishah Sham, untuk mengelakkan daripada rasuah ini terus berlaku dan mengelakkan penderitaan rakyat berlaku lebih dahsyat lagi, beliau menyeru rakyat agar menyokong tuntutan yang dibawakan ini dengan menyegerakan akta pembiayaan dana politik.

“Kita perlukan sokongan daripada pelbagai pihak,terutama rakyat. Jika terjadinya  ini, bukan sahaja rakyat terjejas tetapi negara turut terkena tempias. Banyak wang diperlukan untuk membaiki kerosakan yang berlaku daripada kegiatan haram tadi sebagaimana banjir yang berlaku itu, terpaksa menelan belanja berbilion ringgit untuk membaiki kerosakan tersebut.”

Dalam kesempatan itu, beliau selaku presiden Pertubuhan IKRAM Malaysia, turut ingin membawakan nilai-nilai murni dalam masyarakat.

“Kita ingin wujudkan nilai-nilai murni dalam masyarakat dan nilai-nilai murni ini bermula daripada diri kita sendiri, sebagaimana firman Allah dalam al-Quran; “Allah tidak akan mengubah nasib sesuatu kaum melainkan kaum itu merubah apa yang ada dalam dirinya.”

Pada tahun lalu, Pertubuhan IKRAM Malaysia (IKRAM) menyambut baik dan menyokong penuh gerakan rakyat Sinar Untuk Malaysia #KarakterNilaiMoralBangsa yang diusahakan Dato’ Hussamuddin Yaacub.

IKRAM turut menyeru rakyat Malaysia daripada pelbagai lapisan masyarakat tanpa mengira kaum dan agama untuk menyambut gesaan ini bagi menyelamatkan negara daripada amalan rasuah yang kini telah sampai ke kemuncak sehingga negara boleh tergadai dan mandat rakyat tidak dihormati.

IKRAM berpendirian tegas bahawa rasuah adalah musuh utama negara. Bagi mengelakkan kehancuran, seluruh rakyat harus memegang sikap menolak sepenuhnya amalan rasuah dan para perasuah tanpa kompromi.

Justeru, IKRAM menggesa kerajaan supaya mengambil langkah yang segera, tegas dan bersungguh-sungguh serta holistik agar gejala rasuah dapat dikawal dan seterusnya dihapuskan.

IKRAM menyeru seluruh rakyat Malaysia untuk turut sama secara aktif dalam gerakan menghapuskan rasuah, termasuk menjadi mata dan telinga melaporkan kes yang diketahui kepada pihak berwajib.

Selain itu, IKRAM menegaskan akan bekerjasama dengan semua pihak dalam perjuangan membanteras rasuah.

“Mari kita ambil kisah tentang rasuah yang berleluasa, mari kita ambil kisah tentang kerosakan yang akan berlaku kepada negara ini kalau kita tidak membendung kegiatan rasuah ini, mari kita ambil kisah tentang hala tuju negara ini,” tegas Badlishah Sham lagi.

Tentunya sebagai rakyat, sesiapa pun mahukan negara ini menjadi lebih makmur, lebih progresif, lebih kaya, lebih dapat membahagikan kekayaannya secara saksama kepada rakyat.

“Oleh itu, kita perlu mulakan daripada diri kita sendiri. Mari kita ubah diri kita sendiri supaya menjadikan negara kita ini lebih baik.”

Terdahulu, pada 11 September tahun lalu, Pasukan #RasuahBusters bersama lebih 500 gabungan meneruskan misi membawa transformasi nilai melalui inisiatif politik #MalaysiaTanpaRasuah dengan enam tuntutan.

Tuntutan-tuntutan itu telah dibentang oleh BERSIH 2.0, Gabungan Bertindak Malaysia (GBM), Center to Combat Corruption & Cronyism, Transparency International Malaysia (TI-M), Institute for Democracy and Economic Affairs (IDEAS) dan Undi18.

Antara tuntutan tersebut ialah pelaksanaan  Pelan Antirasuah Nasional (NACP), Akta Dana Politik, Kebebasan Institusi, Akta Anti Lompat Parti, Undi18 dan reformasi parlimen.

Pada awal sesi tersebut, ketuanya, Datuk Hussamuddin Yaacub berkata, walaupun sudah hampir setahun tuntutan itu dikemukakan, namun tidak nampak keseriusan kerajaan dan 220 ahli Parlimen untuk meminda undang-undang berkenaan.

Beliau berkata demikian pada sidang akhbar Enam Tuntutan Politik #MalaysiaTanpaRasuah ‘Apa Dah Jadi’ di Studio F, Kompleks Kumpulan Karangkraf pada Rabu.

Atriza Umar
Pegawai Jabatan Komunikasi dan Multimedia
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Si kembar yang gigih menimba ilmu, pengalaman

Mereka yang juga aktif dalam Jawatankuasa Biro Pembangunan dan Pembelaan Kanak-kanak Wanita IKRAM ini memiliki firma guaman sendiri sejak tiga tahun lalu iaitu Atiqah Syafiqah & Associates yang terletak di Batu Caves, Selangor.

“Sejak di bangku sekolah lagi, kami sememangnya pelajar yang aktif dan sering menyertai forum serta debat antara sekolah,” kata Syafiqah ketika berkongsi mengenai bakatnya sehingga memilih bidang guaman sebagai pilihan kerjaya mereka.

Menurutnya, keputusan Sijil Pelajaran Malaysia (SPM) yang diperoleh sedikit tidak memuaskan seterusnya menghalang untuk mereka melanjutkan pelajaran ke institut pengajian tinggi awam yang diimpikan.

“Namun, kegagalan itu tidak menjadi penghalang untuk kami terus mengejar cita-cita sejak kecil iaitu menjadi seorang peguam hingga mengambil keputusan untuk menyambung pengajian di Tingkatan 6.”

Syafiqah berkata, mereka belajar bersungguh-sungguh sehingga berjaya bergelar pelajar cemerlang apabila memperoleh keputusan terbaik dalam Sijil Tinggi Pelajaran Malaysia (STPM).

“Alhamdulillah selepas mendapat keputusan STPM pada 2007, kami berjaya melanjutkan pelajaran dalam bidang undang-undang perbandingan di Universiti Islam Antarabangsa (UIA) pada 2014.”

Menurut kembar yang berasal dari Perak ini, mereka tidak berhenti dengan kelulusan Sarjana Muda Undang-Undang sahaja.

“Setelah bekerja lebih kurang dua tahun dengan firma guaman yang berbeza, kami sambung pula dalam bidang Diploma Lepasan Ijazah Syariah & Amalan di Universiti Teknologi Mara (UiTM) pada 2016 bagi menimba lagi ilmu dan pengalaman,” jelasnya

Dalam perkembangan berkaitan, mereka turut berkongsi bidang kerjaya berlainan pengkhususan, iaitu peguam bela dan peguam cara.

“Atiqah lebih kepada peguam hartanah, manakala saya pula lebih fokus dalam undang-undang syariah dan litigasi sivil. Jadi tugas kami tidak bertindih antara satu sama lain,” jelas Syafiqah.

Justeru, mereka turut mengakui masih baru dalam bidang guaman dan sesi pembelajaran masih berterusan sehingga kini.

“Kami juga mencari ilmu secara ‘online’ dan ‘offline’ yang bukan sahaja berkenaan ilmu undang-undang tetapi memahami konteks al-Quran dan sejak itu, kekuatan kami dalam bidang guaman yang penuh dengan cabaran ini adalah al-Quran. Kami akan lakukan yang terbaik dalam setiap kes, biarpun akhirnya kes itu menang atau kalah, ia biasa.”

Tegasnya lagi, mereka perlu ada keberanian bercakap depan khalayak, selain mempunyai integriti yang teguh bagi mengelak tergelincir dek pelbagai godaan.

“Apabila kami menjadikan kerjaya ini sebagai cita-cita sejak kecil dan mahu ia terus berjaya, kami sentiasa tanamkan dalam diri untuk sentiasa ikhlas dan jujur dalam membantu pelanggan bagi kes yang diterima,” ujarnya.

Tidak kisah ia kes besar atau kecil, mereka sedaya upaya buat yang terbaik agar kes tersebut berjaya diselesaikan.

“Contohnya kini kami sedang mengendalikan kes berkaitan Akta Kesalahan Keselamatan (Langkah-Langkah Khas) 2012 (SOSMA) pula,” ujarnya.

Dalam pada itu, selain terlibat dengan tugas di firma, bagi meluaskan lagi skop tugas mereka,  kembar ini turut aktif dengan aktiviti IKRAM seperti berkongsi mengenai kesedaran pelbagai gejala yang membimbangkan antaranya pornografi dan pedofilia dan juga berkaitan hak-hak wanita.

“Ia selari dengan tugas kami sebagai peguam wanita, pastinya mahu membela nasib wanita terutama yang teraniaya atau cetek ilmu mengenai undang-undang apabila menghadapi masalah untuk mereka bangkit dan sedar langkah boleh diambil dari sudut undang-undang.”

Dalam pada masa yang sama, mereka turut menegaskan bahawa “peguam bukanlah Tuhan.”

“Kami hanya akan lakukan yang terbaik untuk membantu pelanggan selesaikan kes masing-masing.”

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Giatkan tarbiah, jayakan Negara Rahmah

Beliau berkata demikian ketika Daurah “Malaysia Menuju Negara Rahmah” di Dewan Abu Bakar, Pejabat IKRAM Hulu Selangor pada Ahad 19 April lalu di sini, bagi menghadapi isu perkauman yang menjadi perangkap yang dipasang oleh penjajah untuk memecah belahkan masyarakat di Malaysia.

Turut hadir dalam daurah tersebut Timbalan Yang Dipertua IKRAM Hulu Selangor, Ir Hj Ariffin Abdul Manaf dan ahli-ahli IKRAM Hulu Selangor yang memenuhi dewan tersebut.

Menurut Ustaz Hasanuddin, bagi  mencapai  gagasan Malaysia Menuju Negara Rahmah, ahli IKRAM perlu berpegang kepada firman Allah SWT yang bermaksud:

“Dan tiadalah Kami mengutuskan engkau (wahai Muhammad), melainkan untuk menjadi rahmat bagi sekelian alam.” (Al-Anbia’: 107)

Tambah beliau, salah satu elemen yang perlu ada sebelum mencapai Negara Rahmah ialah prinsip keadilan seperti firman Allah SWT dalam surah al-Maidah ayat 8 yang bermaksud:

“Wahai orang-orang beriman, hendaklah kamu semua sentiasa menjadi orang-orang yang menegakkan keadilan kerana Allah, lagi menerangkan kebenaran;

“Dan jangan sekali-kali kebencian kamu terhadap sesuatau kaum itu mendorong kamu kepada tidak melakukan keadilan.

“Hendaklah kamu berlaku adil kepada sesiapa jua kerana sikap adil itu lebih hampir kepada takwa.

“Dan bertakwalah kepada Allah, sesungguhnya Allah Maha Mengetahui dengan mendalam apa yang kamu lakukan.”

Oleh kerana umat Islam adalah duta kepada Islam, mereka perlu bersikap adil, sensitif dan melibatkan diri dengan masyarakat. Menurutnya, perlakuan umat Islam yang  tidak menuruti neraca keadilan seperti ayat di atas akan menyebabkan Islam ditolak oleh bukan Islam.

Dalam daurah tersebut, Ustaz Hasanuddin turut menyeru ahli IKRAM supaya berfikiran global bagi mengharungi lautan perjuangan yang amat besar dan luas di samping fokus menjalankan aktiviti-aktiviti lokal di daerah masing-masing.

Menurut beliau lagi, IKRAM sentiasa menilai kaedah-kaedah penyampaian dakwahnya dan ahli IKRAM disaran menyampaikan dakwah dengan salah satu kaedah bagi menjayakan visi dan misi IKRAM berpandukan hadis Rasulullah SAW yang bermaksud: “Berbicaralah dengan manusia menurut kadar kemampuan mereka.” (HR Bukhari)

Di samping menggunakan pelbagai pendekatan dakwah ketika berhadapan dengan pelbagai latar belakang masyarakat, ahli IKRAM diseru agar melakukan amal yang tinggi darjatnya seperti yang digariskan dalam Surah Al-Balad ayat 12-16 dan seterusnya menjauhi sifat orang yang mendustakan agama seperti yang digariskan dalam surah Al-Maa’uun.

Beliau turut menggariskan beberapa elemen penting yang lain untuk dilaksanakan oleh ahli IKRAM bagi mencapai Negara Rahmah iaitu:

Semoga perkongsian ini dapat meningkatkan lagi kefahaman dan komitmen ahli IKRAM untuk mencapai visi dan misi IKRAM, seterusnya menjayakan agenda Malaysia Menuju Negara Rahmah, insya-Allah.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Bulan Ramadan dan Pembaziran Makanan Berpisah Tiada

Kesulitan hidup yang pernah dilalui tentunya sedikit sebanyak membuatkan seseorang lebih memahami dan bersikap empati terhadap kesukaran hidup orang lain.

Berpuasa dapat membuatkan pengamalnya menyelami lapar dan dahaga yang dirasai oleh perut-perut orang yang mengalami kesempitan hidup.

Melalui amalan berpuasa, rohani seseorang terdidik untuk sentiasa bersyukur dengan anugerah kenikmatan hidup dan menghargai nikmat yang diberi termasuk tidak berlebih-lebih dalam soal makan minum.

Maka, ternyata mengelakkan perbuatan membazir makanan menjadi salah satu nilai moral yang ingin diasuh dalam diri melalui puasa. Hairannya, inilah isu yang sering berlaku dari masa ke masa.

Isu pembaziran makanan ketika Ramadan seakan-akan menjadi topik wajib saban tahun pada bulan penuh rahmat ini.

Dalam ucapan Pengarah urusan KDEB Waste Management (KDEBWM), Dato’ Ramli Mohd Tahir baru-baru ini mengatakan bahawa KDEBWM mengutip 73.67 tan sisa  makanan setiap hari di 8,000 Bazar Ramadan di seluruh negeri Selangor pada tahun ini.

Satu kajian telah dijalankan oleh Perbadanan Pengurusan Sisa Pepejal dan Pembersihan Awam (SWCorp) pada tahun 2021 di 27 tapak pelupusan sampah.

Kajian itu didapati 36 peratus daripada keseluruhan sisa yang dilupuskan ke tapak pelupusan terdiri daripada sisa sampah, manakala 26 peratus daripada jumlah tersebut merupakan sisa makanan yang boleh dielak.

Kuantiti makanan terbazir ini luar biasa banyak. Adakah pembuang makanan ini sedar, makanan yang terbazir sebanyak ini boleh menjadi solusi kepada jutaan orang lapar yang mencatu duit semata-mata untuk mendapatkan makanan?

Ini memberikan bayangan bahawa masih ramai lagi rakyat Malaysia mempunyai tabiat membazirkan makanan yang masih elok dan selamat dimakan.

Atas kesedaran ini, Pertubuhan Pemuda Gema Malaysia (GEMA) sejak 2016 telah melakukan inisiatif pengumpulan makanan berlebihan tidak terjual daripada peniaga bazar-bazar Ramadan melalui projek MYSaveFood (MSF).

Makanan yang terkumpul ini akan diedarkan kepada golongan yang memerlukan seperti golongan asnaf, pelajar institusi pengajian tinggi (IPT) dan rumah anak-anak yatim.

Menurut Ketua Projek Bazar Ramadan Sungai Tangkas, Muhammad Ezamuddin Hidhir, objektif projek ini tercapai apabila ia menjadi saluran kepada mereka yang memberi lebihan makanan yang tidak terjual untuk diagihkan, sekali gus mengurangkan pembaziran makanan yang sering berlaku.

“Pengumpulan ini dapat mencegah pembaziran makanan berlebihan kerana kebiasaannya para peniaga tidak tahu dan tidak ada masa untuk agihkan makanan lebihan,” katanya yang juga pelajar IPT dan Penolong Setiausaha GEMA Selangor.

Beliau menyarankan agar orang ramai membeli makanan mengikut keperluan dan bukan kehendak.  Setakat 30 Mac lalu, jumlah kutipan dan agihan yang berjaya dilakukan oleh GEMA di sembilan bazar adalah sebanyak 2099.95 kilogram yang melibatkan 184 orang sukarelawan.

Isu pembaziran makanan ini nampak kecil bagi sesetengah orang, namun ia adalah perbuatan yang tidak wajar dan mendatangkan kemudaratan.

Realitinya pembaziran makanan umpama membuang wang dan malangnya ia memberikan impak kepada kelestarian alam sekitar.

Pembuangan sisa makanan di tapak pelupusan sampah menghasilkan gas metana yang tinggi, membentuk larutan yang kotor, sekali gus menyebabkan pencemaran udara, air dan tanah.

Kos pengurusan sampah yang dikeluarkan kerajaan adalah tinggi dan amat menyedihkan, ia berlaku hanya akibat perbuatan manusia yang boleh diuruskan.

Rakyat Malaysia harus mengawal tabiat mengurus makanan. Bagi umat Islam, ambillah kesempatan berubah pada bulan Ramadan ini, tepat dengan mesej kemenangan berupa takwa yang dibawa bersama.

Makanan seharusnya diambil mengikut keperluan dan tidak berlebihan. Jika berlebihan, ia boleh disimpan dengan baik untuk digunakan dalam masakan baharu. Lebih menarik, usahakan untuk mengadakan kompos sisa makanan.

Jadikan Ramadan ini lebih bermakna tanpa pembaziran. Natijah amalan puasa, tilawah al-Quran, solat tarawih serta ibadah lain terzahir melalui akhlak seseorang. Pembaziran makanan bukan salah satu daripada akhlak itu.

Basmin Maarof
Pegawai Jabatan Komunikasi dan Media
Pertubuhan IKRAM Malaysia

Penafian: Tulisan ini adalah pandangan peribadi penulis dan tidak semestinya mencerminkan pendirian IKRAM.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Hari Sastera: 200 Peminat Sastera Berkampung di PCB

KOTA BHARU – Hari Sastera ke-18 yang bertemakan ‘Islam dan Sastera Kebangsaan’ yang diadakan di PCB Resort, Pantai Cahaya Bulan pada 4 hingga 6 Ogos lalu telah menghimpunkan lebih 200 orang peminat sastera dari seluruh negara, di sini.

Program ini bertujuan menghasilkan sesuatu yang positif dan memberi perkembangan yang lebih baik untuk sastera, dan juga membincangkan pelbagai maklumat dan persoalan sastera dan budaya dalam tema-tema tertentu yang bersesuaian dengan keadaan semasa.

Hari Sastera ke-18 merupakan program anjuran Gabungan Persatuan Penulis Nasional (GAPENA), Dewan Bahasa dan Pustaka, Kerajaan Negeri Kelantan, Majlis Kebudayaan Negeri Kelantan (MKNK), Persatuan Penulis Kelantan (PPK) dan Persatuan Seniman dan Penulis Kelantan (PUSPA).

Para peserta berkampung bagi berforum, berdiskusi serta menyuarakan buah fikiran dan pendapat yang secara tidak langsung bagi menyemarakkan lagi perkembangan sastera di negara ini.

Hari sastera tersebut telah dirasmikan oleh Timbalan Menteri Besar Kelantan, YB Dato’ Nik Mohd Amar Abdullah, manakala majlis penutup pula telah disempurnakan oleh Pengerusi Jawatankuasa Perpaduan Masyarakat, Kebudayaan, Warisan dan Pelancongan, YB Mejar (B) Dato’ Md Anizam Ab Rahman.

Turut sama hadir, Ketua Satu GAPENA, Datuk Zainal Abidin Datuk Wira Borhan dan para sasterawan.

Dalam pada itu, pelbagai aktiviti telah diadakan antaranya pembentangan kertas kerja berkenaan Apresiasi Sastera Islam, majlis gapo-gapo, acara santai puisi, aktiviti sumbang idea dan lain-lain.


Dr Fauziah Hasan wakili negara sertai ‘Women’s Boat to Gaza’

Tokoh Wanita Palestin Antarabangsa 2014 ini akan belayar dari Barcelona, Sepanyol pada 14 September dan misi dijangka tiba di Gaza pada 1 Oktober 2016 menggunakan kapal ‘Amal Hope’ bersama-sama 20 aktivis kemanusiaan dari beberapa negara.

Menurut Pengerusi MyCARE, Prof. Madya Dr Hafidzi Mohd Noor dalam sidang media semalam, antara aktivis lain yang terpilih ialah pemenang Anugerah Nobel 1976, Mairead Maguire dari Ireland dan juga Ahli Parlimen Green Party dari New Zealand, Marama Davidson.

Turut menyertai misi pengarah dan penulis skrip Amerika Syarikat, Naomi Wallace, atlet dan ahli akademik, Gerd Von Der Lippe dari Norway dan atlet Turki, Cigdem Topuoglo.

Tambah Dr Hafidzi, pemilihan Dr Fauziah secara tidak langsung mewakili rantau Asia Tenggara khususnya dan negara Islam amnya dalam usaha untuk menghentikan kezaliman Israel ke atas Gaza dan sebagai tanda solidariti kepada wanita-wanita Palestin yang turut sama berjuang menentang kezaliman tersebut.

Bagi Dr Fauziah yang juga Ahli Lembaga Pemegang Amanah MyCARE, pemilihan beliau dalam misi itu adalah bagi membawa harapan semua masyarakat tidak kira agama dan bangsa dalam usaha membebaskan Palestin daripada penindasan.

Dengan persiapan untuk menjalani pelayaran tersebut kini berjalan lancar beliau berharap misi itu dapat dijayakan dalam rangka untuk menghentikan kepungan rejim Israel terhadap masyarakat Palestin.

Foto: Rose2Rose | Web: WBG Freedom Flotilla


KRS Musleh bersama saudara Islam di Sabah

Progam yang bermula dari 13 Mac hingga 22 Mac lepas disertai oleh 32 pelajar lepasan SPM 2010 yang terdiri daripada 10 lelaki dan 22 perempuan bersama 5 orang guru pengiring.

Antara tujuan Kembara Dakwah ini ialah merapatkan ukhuwah antara  pelajar di Semenanjung dengan saudara Islam di Sabah melalui aktiviti lawatan sambil belajar dan ziarah, mempelajari usaha-usaha dakwah bil hal secara teori dan praktikal khasnya yang telah lama dijalankan oleh organisasi Sektor Pendidikan Islam (SPI) Jabatan Pelajaran Negeri (JPN) Sabah dan Hidayah Centre Sabah serta IKRAM sebagai jururancangnya.

Ia juga diharap dapat memupuk dan meningkatkan tahap kepemimpinan pelajar melalui pembelajaran berasaskan pengalaman (experiential learning) serta meningkatkan kesedaran sosial melalui program khidmat masyarakat.

Aktiviti-aktiviti yang dirancangkan khususnya oleh pihak SPI berjalan lancar walaupun sesekali terganggu oleh masalah cuaca dan pengangkutan.

Pada akhir program, para peserta berjaya mengutip pelbagai ilmu kecemerlangan diri seperti pengetahuan berdakwah dalam bentuk yang praktikal. Antara yang penting dalam aspek ini adalah memahami budaya setempat yang harus dikuasai dalam menjayakan misi dakwah terutamanya aspek bahasa.

Dalam hal ini, peserta dilihat begitu bersungguh-sungguh untuk mempelajari  bahasa Dusun namun salah seorang peserta perempuan, Saudari Nur Izzati Hariffin (Al-Amin Bangi) begitu cepat menguasai bahasa ini hingga mendapat pujian Ketua Penolong Pengarah Sektor Pendidikan Islam JPN.

Selain berpeluang berinteraksi secara langsung dengan penduduk setempat dalam majlis kenduri dan ziarah, peserta juga memberikan khidmat bimbingan motivasi dan kem solat kepada murid SAR Kampung Tambulion. Ramai ibu bapa yang menghantar anak-anak mereka ke sekolah untuk mengikuti program ini.

Satu lagi pengalaman menarik tercipta apabila peserta lelaki berjaya mengendalikan aktiviti solat Jumaat sepenuhnya di masjid dengan bertugas sebagai khatib, imam dan bilal. Lebih membanggakan apabila bekas pelajar SMI Irsyad Kuantan, Mohd Naufal mampu berkhutbah tanpa merujuk teks tetapi menyampaikannya dalam bahasa yang mudah dengan merujuk ayat-ayat al-Quran dan hadis melalui telefon bimbit sahaja.

Peserta juga berpeluang berkongsi pengalaman dengan tokoh-tokoh pendakwah yang berjaya menarik penduduk setempat kepada Islam seperti Ustaz Ramli Daud yang berasal dari Pahang tetapi berjaya mengislamkan hampir 70% penduduk tempat tinggal beliau di Kampung Tempasuk, sedangkan pada asalnya hanya beliau seorang saja beragama Islam di situ. Perkongsian pengalaman juga dilakukan dengan pendakwah-pendakwah muda Hidayah Centre dan penggerak dakwah daripada kalangan ahli-ahli IKRAM Sabah.

Program Kembara Dakwah KRS MUSLEH ini diterajui oleh Ustaz Abd Rahaim Md Isa selaku Pengarah Kembara 2011 manakala pegawai pelawat adalah Pengerusi MUSLEH Bhd sendiri, Ustaz Megat Mohamed Amin Megat Mohamed Nor.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Teknologi Metaverse: Peluang dan Cabaran

Banyak teknologi telah menular dalam era digital sejak kebelakangan ini, yang terkini ialah kemunculan Metaverse. Perkataan Metaverse adalah daripada perkataan Greek ‘meta’ yang bermaksud kemudian atau selepas, dan perkataan ‘universe’ (alam semesta).

Maka, Metaverse adalah penjelmaan pascarealiti kosmos yang menggabungkan realiti dunia fizikal dan dunia maya digital yang mana ramai pengguna mengambil peluang untuk berinteraksi sesama mereka demi mencapai objektif tertentu.

Metaverse yang berteraskan realiti maya – virtual reality (VR), realiti tambahan – augmented reality (AR) dan kecerdasan buatan – artificial intelligence (AI) mendapat sambutan hangat semenjak Facebook menukar namanya kepada Meta.

Metaverse menjadi lebih dekat dengan kehidupan harian akibat kekangan aktiviti sosial luar talian seperti pandemik Covid-19, sekali gus menambahkan minat untuk menceburi alam maya.

Teknologi ini kini lebih canggih kerana ia lebih bersifat semula jadi dan menawarkan pengalaman mengasyikkan.

Ia juga semakin fleksibel kerana boleh diakses daripada peranti mudah alih, di samping penambahbaikan kecekapan ekonomi dan kestabilan perkhidmatan Metaverse menerusi kewujudan mata wang maya serta rantaian blok – blockchain.

Metaverse mempunyai empat komponen asas; persekitaran, antara muka (interface), interaksi dan nilai sosial. Komponen persekitaran sangat penting untuk memberi input sensasi yang realistik kepada pengguna yang mahukan visual, audio dan bauan seperti di dunia fizikal.

Contohnya, teknologi terkini telah membolehkan pengguna yang membeli cermin mata Kaabah (Kaaba glasses) untuk menziarahi Masjidil Haram dan Kaabah secara maya.

Di samping mendengar bacaan ayat-ayat suci al-Quran, mereka juga dapat menyentuh sambil menghidu bauan batu Hajar Aswad.

Komponen antara muka lazimnya dikaitkan dengan pengalaman pengguna yang mengasyikkan dalam tiga dimensi (3-D) menerusi set kepala yang dibeli.

Komponen interaksi pula ialah memberi takrifan baru kepada pengalaman rangkaian sosial dan kegunaannya ketika pengguna berkolaborasi, manakala komponen nilai sosial berkisar terhadap soalan sama ada wujud nilai baharu untuk masyarakat dalam persekitaran Metaverse.

Metaverse boleh dimanfaatkan sebagai alat untuk menyelesaikan masalah dalam dunia fizikal. Ini termasuklah penggunaan kembar digital (digital twin) yang mengurangkan kos, masa dan meningkatkan keselamatan sistem dan pengguna.

Istilah kembar digital pertama kali diperkenalkan oleh John Vickers di NASA pada tahun 2010. Kembar digital adalah simulasi digital yang menggambarkan perihal objek dalam dunia fizikal.

Sebagai contoh, enjin kapal terbang yang wujud dalam dunia fizikal boleh digambarkan oleh kembar digitalnya dalam alam maya menerusi perisian komputer yang dibangunkan oleh pakar.

Kembar digital enjin tersebut yang boleh dilihat oleh juruterbang pesawat secara masa sebenar bukan sahaja boleh memantau keberkesanan kembar enjin fizikalnya, bahkan boleh juga kongsikan input untuk menghasilkan tahap operasi enjin yang terbaik.

Jelas bahawa aplikasi Metaverse akan merangkumi penggunaan yang tidak terbatas di dalam pejabat, malah boleh juga dimanfaatkan oleh kehidupan sosial, pendidikan, permainan, kesihatan dan perniagaan.

Metaverse dalam dunia digital kini akan memanfaatkan banyak entiti yang sedang giat merealisasikan perjalanan transformasi digital.

Ini akan bersandarkan model perniagaan yang baharu serta pengurusan ilmu untuk berinovasi menghasilkan produk, perkhidmatan dan cara berinteraksi dengan pelanggan yang baru.

Di samping peluang yang secara ringkasnya dikongsikan seperti di atas, wujud cabaran yang menggerunkan.

Syarikat korporat gergasi seperti Meta, Google dan Microsoft dijangka akan mengawal dan boleh juga mengeksploitasi Metaverse dengan memperkenalkan peranti seperti cermin mata khas untuk mempengaruhi serta mempromosi supaya pengguna berminat untuk membeli produk, perkhidmatan dan juga menerima ideologi asing yang merbahaya.

Aspek keselamatan Metaverse juga sangat penting. Banyak kajian dan penulisan telah membincangkan perkara ini. Tetapi yang menjadi cabaran adalah pelaksanaan serta pemantauan agar pengguna, terutamanya kumpulan yang perlu dilindungi tidak dimanipulasi.

Data peribadi kita jika dikompromi akan mendedahkan kita kepada risiko. Ini kerana data seperti makanan kegemaran dan lokasi kegemaran kita akan dapat dimanipulasi demi kepentingan pihak yang tidak bertanggungjawab.

Avatar yang wujud dalam Metaverse pula boleh disalahgunakan dengan penjenayah mengambil alih avatar tersebut bagi tujuan menyamar. Avatar ialah perwakilan grafik digital pengguna atau watak atau persona pengguna.

Timbullah pula istilah kembar durjana (evil twin). Bunian digital (digital elf – electronic life facilitator) juga mungkin diwujudkan berperanan sebagai penasihat peribadi membisikkan kepada pengguna untuk mempengaruhi sesuatu keputusan yang bakal dibuat.

Ini bakal menjadi satu bahan perbahasan dan penyelidikan bagi para alim ulama kerana ia mungkin boleh dikaitkan dengan qarin (pendamping) seperti yang disebut dalam al-Quran dan hadis baginda Nabi SAW.

Kesimpulannya, Metaverse berpotensi untuk memperkasakan pelbagai industri untuk membuat keputusan yang lebih baik di samping menambahkan keuntungan.

Menurut kajian terkini, Generasi Z iaitu mereka yang dilahirkan selepas 1995 adalah pengguna dominan menerima baik kepelbagaian aplikasi Metaverse. Seperti teknologi lain, Metaverse ada baik dan buruknya.

Dato’ Dr Mohamed Ridza Wahiddin
Profesor di Pusat Tamhidi, Universiti Sains Islam Malaysia (USIM) dan Ahli Unit Penyelidikan dan Pembangunan IKRAM MUSLEH

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pasca-PRN: Jom MERDEKA!

Negara baru saja melalui Pilihan Raya Negeri (PRN) bagi enam negeri. Keputusan pengundian, pelbagai komentar dan perkongsian analisis mengenai PRN telah kita ketahui.

Oleh itu, kini adalah masa untuk menyeru para pemimpin kerajaan persekutuan dan kerajaan negeri untuk mula dan kembali fokus kepada agenda membina negara dan negeri yang maju, harmoni dan rahmah.

Terutama menjelang sambutan Hari Merdeka, kita perlu ajak semua pemimpin dan rakyat untuk hayati semangat MERDEKA. Kita menyeru semua pemimpin dan rakyat untuk M.E.R.D.E.K.A.

M – Maju dan memandang ke hadapan dengan misi dan visi yang jelas (move forward).

E – Elakkan sebarang perselisihan dan konflik yang boleh membahayakan negara, negeri, rakyat dan agama (terutama 3R).

R – Rancang dan laksana secara efektif, efisien dan berintegriti semua agenda, program dan aktiviti yang boleh meningkatkan kemajuan ekonomi negara dan negeri, membina harmoni dalam kalangan rakyat semua peringkat dan membela kebajikan rakyat yang susah.

D – Doakan moga Allah jadikan negara kita negara yang lebih maju, harmoni dan diberkati. Doakan moga Allah berikan petunjuk dan kekuatan kepada semua pemimpin kerajaan persekutuan dan kerajaan negeri (tanpa mengira parti) untuk melaksanakan tugas dan tanggungjawab untuk negara, negeri dan rakyat, dengan cara terbaik dan berintegriti tinggi.

E – Eratkan hubungan dan kasih sayang sesama kaum atau rakyat di negara ini.

K – Kuatkan semangat patriotik (cinta tanah air) dan persefahaman politik bersih dalam kalangan kita khususnya generasi muda.

A – Ambil yang jernih, buang yang keruh. Jadikan apa yang baik yang telah berlaku sebagai panduan ke hadapan, yang buruk dijadikan sempadan.

Ahmad Raji Yaakub
Ahli Dewan Perwakilan Nasional
Pertubuhan IKRAM Malaysia


IKRAM bantu barisan hadapan, golongan memerlukan

Sejak awal lagi IKRAM sangat prihatin dengan barisan hadapan yang sedang berjuang membendung COVID-19 di seluruh negara, begitu juga amat peka dengan masyarakat yang tidak dapat bekerja kerana terpaksa duduk di rumah kerana perintah tersebut.

IKRAM Negeri Sembilan melalui projek ‘Food 4 Frontliner’ telah mengunjungi Hospital Tuanku Jaafar, Seremban untuk menyumbang sebanyak 55 keping pizza kepada barisan hadapan dan juga dua buah kipas untuk bilik saringan COVID-19 dan bantuan mingguan akan diteruskan di hospital tersebut.

IKRAM Pahang dengan kerjasama IKRAM Kawasan pula mengadakan projek ‘Food 4 Heroes’ mengedarkan makanan makan tengah hari setiap hari kepada barisan hadapan di Hospital Pekan, Hospital Tuanku Ampuan Afzan dan IIUM Medical Centre.

Sementara itu, IKRAM Ipoh mengambil inisiatif mengedarkan makanan untuk petugas barisan hadapan di Hospital Raja Perempuan Bainun dan klinik kesihatan yang terlibat, manakala Wanita IKRAM Perlis juga menyumbang makanan di Hospital Tuanku Fauziah dan Klinik Kesihatan Kangar yang diteruskan pada minggu-minggu seterusnya.

Di Sarawak, IKRAM Miri mengadakan program ‘Food Aid For Frontliner Covid-19’ (F4F C19) melalui agensi i-Bantu di Hospital Miri dengan menyerahkan barang keperluan dan barang kering. Begitu juga dengan IKRAM Bintulu yang menyerahkan bungkusan makanan panas seperti mee kolok, kampua, laksa dan lain-lain di Hospital Nyabau & Poliklinik Bintulu setiap hari.

Selain makanan, IKRAM Shah Alam telah melancarkan Dana 3,000 Tudung untuk staf kesihatan wanita di Hospital Sungai Buloh pada Jumaat lalu. Keperluan tudung guna semula ini ialah bagi menggantikan penutup kepala pakai buang yang digunakan dengan kadar yang sangat tinggi semasa penularan wabak COVID-19.

IKRAM Health Muar/Tangkak tidak ketinggalan menghasilkan sendiri 107 keping pelindung muka (face shield) dan diserahkan kepada Unit Saringan COVID-19 di Hospital Pakar Sultanah Fatimah, Muar. IKRAM Alor Gajah juga telah menyerahkan lebih 100 keping pelindung muka yang dihasilkan sendiri kepada pihak Hospital Melaka, Klinik Kesihatan Durian Tinggal dan Pejabat Kesihatan Alor Gajah.

IKRAM Kedah dengan kerjasama i-Bantu turut menyerahkan 10 buah kipas dan 180 gel mandian kepada Hospital Sultanah Bahiyah, Alor Setar. IKRAM Kulim pula telah menyerahkan barang keperluan iaitu meja, kerusi, kipas angin, khemah dan ‘extension wire’ kepada Klinik Kesihatan Padang Serai, Lunas, Taman Selasih, Kulim dan Pusat Kesihatan Daerah Kulim.

Prihatin dengan nasib golongan B40, Yayasan IKRAM Malaysia yang dikenali dengan i-Bantu telah melancarkan Tabung Bantuan Khas B40 bagi memberi bantuan makanan bagi mereka yang terjejas akibat krisis COVID-19.

Hanya dengan menderma serendah RM5 seorang, ia mampu membantu mereka dari segi keperluan makanan iaitu makanan kering, keperluan asas dapur dan makanan asas. Derma boleh dilakukan melalui pautan http://yayasan.ikram.org.my/tabung-covid-19/ atau akaun YAYASAN IKRAM MALAYSIA (5621 4240 4402- Maybank) dengan rujukan ‘Covid19’ dan e-mel bayaran ke: ibantu4ikram@gmail.com.

Humanitarian Care Malaysia (MyCARE) mula mengagihkan 300 pek makanan hari ini kepada golongan sasar yang terlibat dalam Perintah Kawalan Pergerakan melalui inisiatif ‘Bantuan Pandemik COVID-19’ untuk golongan memerlukan khususnya ibu tunggal, warga emas, OKU, gaji harian atau bekerja sendiri tetapi tidak dapat keluar bekerja.

Dengan melancarkan Tabung Bantuan Kecemasan COVID-19, ia bertujuan memastikan kebajikan kakitangan barisan hadapan atau ‘frontliners’ terjamin termasuk kebajikan ahli keluarga mereka.

MyCARE menyeru orang ramai untuk untuk menghulurkan bantuan melalui Tabung Kecemasan COVID-19 di pautan https://www.billplz.com/fightcovid19.

Hidayah Centre Foundation turut melancarkan Tabung Kecemasan COVID-19 bagi membantu mualaf terjejas dan kebajikan umum. Salurkan sumbangan melalui pautan https://bit.ly/HCFcovid19 atau akaun bank Hidayah Centre Foundation (Maybank 5622 0962 4421).

Persatuan Belia HARMONI Malaysia juga sedang menggerakkan Tabung Kecemasan COVID-19 bagi membantu barisan hadapan, kebajikan mahasiswadan penduduk yang memerlukan sekitar Kuala Lumpur. Sumbangan boleh disalurkan melalui akaun Belia Harmoni Resources (Bank Islam 14041010089919) dengan rujukan ‘covid19’.

Inilah sebahagian daripada usaha kebajikan IKRAM dan institusi-institusinya dalam pdalam menghadapi situasi yang tidak menentu akibat pandemik COVID-19 yang berbahaya ini. Agensi-agensi kerajaan dan banyak lagi pertubuhan dan pihak lain sudah pasti sedang berusaha membantu barisan hadapan dan golongan yang memerlukan.

Melalui semua usaha ini, semoga sedikit sebanyak ia dapat meringankan beban barisan hadapan yang banyak berkorban dalam menangani wabak ini dan juga golongan sasaran terutama B40 yang terkesan dengan Perintah Kawalan Pergerakan.

Teruskan duduk di rumah dengan bekerja atau menjalankan pelbagai aktiviti bermanfaat bersama keluarga. Dengan pelbagai saluran bantuan yang sudah tersedia, jangan lupa ringankan tangan untuk menderma secara dalam talian dengan kelapangan rezeki yang dikurnia.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…